Mizoram ah Kawlrammi riitsii phur/zuar kaihmi an um hnihthum ruangah ralrin an pe - Falam Online Media\nMizoram ah Kawlrammi riitsii phur/zuar kaihmi an um hnihthum ruangah ralrin an pe\nApril 21, 2022 April 22, 2022 admin\t0 Comments\nKan unau Mizo pawl in raltlan dinhmun in duhsak zetih in zohkhen laiah raltlan lak ihsin riitsii phur/zuartu an um tiah thuthang a suak ruangah Chinram hriamkaibu 6 pawl cun cuvek thilsual tuah nawn lo dingin mipi ralrinpeknak thu an suah.\nCNF/A, CNO/CNDF, HPO/CDF-Hualngoram, PDA, PDF-Kalay, ZFU/PDF Zoland tipawl in thu an suah khawm ih, Mizoram ih khawsa Kawlram raltlan pawl siseh, ramri ihsin riitsii thunluttu pawl ralrinpeknak thu an suah.\nApril 21 ni khenmi thusuah ahcun Kawlram raltlan pawl hrang theitawk suahin hmalaknak neitu Mizoram cozah siseh, biaknaklam pawlkom le NGO telin Mizo mipi hnen ah beu nak ding hmunhlum in pe mi par ah lungawithu an sim hmasa.\nApahnih nakah Kawlram ralkian pawl lak ihsin riitsii a darh timi thu ah poi an ti zet thu le cuvek sualnak tuahtu pawl cun bansan lohli dingin an dilngen.\nPathumnak ah cuvek thuhla um nawn lo dingin ṭan la cio dingin le riitsiit phur/zuartu pawl cu ziangtizawng khalin kham natsat an tum thu, thusuahmi ah an ngan tel.\nThusuahmi thawn pehparin Chin upa pakhat cun\n“Mizoram ah riitsii phurlut le zuar ruangih kaih tuar Kawlrammi hi tuhlan ihsin an rak um phahphah.”\n“Atu kan ram a buai hnu, raltlan dinhmun in Chin mipi tamzet Mizoram ah kan tlanlut hnu khalah riitsii thawn pehparin kaihkhih mi hnih-thum an um.”\n“Tuvek kan dinhmun thawn cuvek thangsiatnak a um bet cu in duhsaktu kan unau Mizo pawl hmai ah mithmailo in kan um ih, atu ah kan rinsanmi kan ralkap pawl in mipi ralrin peknak le riitsii phur/zuartu pawl theitawk suahin kan kham ding an timi cu thuthang duhumtak a si” tiah a ti.\n← Khuasung doawknak a um thlang ding ruangah Bomb hrial khur lai cia dingin thu an than\nRalhraang khualbuuk ah bomb a puak →\nHakha khuasung ah Motorcycle 50 luan an kai\nCSAC Chairman Pu Terence San Mawi Nikhuai a thi\nLamziin Ceknak Leivawr in Apple Hmuan acres 23 siatsuah


Ka Nui' Mitthli - Chinland Today Media\nKa Nui’ Mitthli\nJuly 28, 2015 11:17 am·0 comments\nKum 15 lai a rak liam man zo. Tual-leng nauhak te ka rak si ko nan khai laiih ka nui thlacam aw cu ka hnathlam ah ring zetin ka thei lai. Mitthli thawi fa le hrang ih thlaza in camsak theu kha ka hngilh thei zik lo. Suahpi unau lakah nautabik ka si ruang ah ka nu kiangah ka um tam. Lo lam hnatuan ih pumcawm aw kan si ih innsungsang harsat deuh ruangah thaisun hrang ding ruatin tuini ih tuan a tul theu si. Cui tlunah unau 6 rori tlawng hun kai cun sumlut le sumsuak a milaw thei lo. U le phun 9 phun 10 an hun kai phei cun a hautak sinsin ih lo ram suak thlai rah in a deih lo.\nAn tuition man le a dang tangka tulnak atam canah cun neih le siah zuar a tul theu. A awrh lai mi sui thi khal tu le tu kan pawng theu. Cuhnak ih poimawh sawn cu ka nui harhdamnak lam hi a si. A tawizawngih rel cun natnak phunkim in a tlak ti mei sehla ka rel uar lo lam ding. Ka cin ban tawk hmanah ihkhun ih a can hman a tam nasa. A rual le pi, sung khat veng hnen pawlin an ra veh theu ih an nih hrangah cun ka nu hi mi van duai le nun man nei lo a si ding.\nHmansehla ka nu cun cutin a ruat hrimhrim lo ih kan unau za hrangah nu sunglawi si a zuam ih mi pakhat si ve thei ding ih sersuah in tum ringring. Amai nun ah harsatnak tam hmansehla a fa le hrangih dam a duh hrih, a fa le hrangih thlacamsak a duh hrih. Caklozet cing cun kan unau za hrangih thlacam hi a pelh dah lo. Cucu a ti thei mi sang bik a si ih tlunah rawngbawl nak thupi zet a si tin a ruat fawn. Tuini tiang mitthlam ih cuang ringring lai mi cu- khawte ih um kan rak si vek in electric kan ngah tha lo ih zanah mei-inn vangin khua kan sa theu. Unauza kan ih hnu ah ka nu hin kan hrangah malsawm phunkim in dil sak. Aw ring lemlo, hmanseh kan theih thei tawk tein tangdawr le thinlung tak tein Pathian a be theu.\nKhawthim lakah mei-inn eng cun a tlet ih ka nui biang ih luangmi a mitthli fawr cu ka hmu theu. Kei khal ka nui aw thei in ka lung a rak zur ih a thlacam rualin ka mitthli a rak luang ve theu. “Bawipa, in pekmi fahniang rual tla hi na kutah ka lo hlan, nang in an nun run hruai aw” ti ih a thlacamnak siar lo ziang dang in dil sak ti cu ka cing nawn lo. Cu ai in amah ka zoh ih tangdawrnak thawi a thlacamnak khan ka thinlung a neh zetih ka rak kekkuai ih a si bik. Amah ka zoh in ka zang a fak fawn. A harhdamnak that lo ruang ah rei in dampi thei lo ding ti a zumawk cia ruangah teh a si pei maw tin ka ruat sal theu.\nKa nui damnak ding hrang kan sungza in tan kan la ih theitawk kan tuamhlawm aw ko nan that lam a pan thei lo. Hmansehla innsungsang ih tuahtulmi le lo lam ih hnatuan dan ding in relbawl sak ringring theu.Tum khat cu ka hnen ah “Te Uk, kan lo ah in hruai aw, lo lam va vehvai ka cak tuk.; To hmun lawng in hnatuan dan ka sim theuih tu cu ka va zoh tento ding” in tiih cutin ka nu cu lo ah ka hruai. Kan inn le lo kar lak cu minute 20 sung ke feh tlukih hla a sin an lo thlen hlan ah voi 3 lai ka cawlhpi. A thitha in a tlin lo ruangah a cau ih a thaw thawt a har cingcing. Cutin lo cu kan thlengih, kan thlaicinmi cu ka zohkual vivo. Cui tlailam nitlak zawngih zilthli thiang hrang zerzo le lo lam boruakih a mawizia kha ka vun mitthlam thei lai. Culai ah ka nu cu khatlam hoi tahrat in a mitthli a hnul rero.\n“Nu!… ziangah na tap?” tin ka sutih ziang arel thei lawk lo. Tibur hmawm thul hrawng cu kan nufa in awm-ai lo ten kan ngui khiokhi. Cui hnuah a mitthli hnul phah in “Pathian in in zangfah tuk lawm mam ih santlai lo ka thlacamnak in theih sak” a ti ih mitthli thawn lungawithu a rak sim a si. Kum tam a rak liam zo nan khai ni ih ka nui mihmai kha mizan ih thil cang vek in a fiang lai. Ziangtin ka hngilh thei ding..tuni ting ka thin ah a thar ringring. A tu ah cun ka nu’n in dampi nawn lo, mual in liamsannak kum 10 a ti zik thlang. A fa le khal mah le tawkte in kan pitling theh zo.\nHmansehla ka nui thlacamnak cu a riaral men lo. A rahsuah mi ei in a par kan tlan rero. Ka nui mitthli kha kan hrangah thlaici nung a rak si. Nu in fale hrangih an thlacamnak hi a va sunlai em rothil dang hnakin a man a khung. A bik takin ka nun ka zohsal tikah ka nui thlacamnak ruangih thutak lamzin ih hruailuh ka si hi ka lungawinak bik a si. Mi hnakih cungcuang em em lo hman nungla ka nui mitthli ruangih rundamnak co ngahtu ka si cu sunglawi ce ka ti. Sualnak le tih phannak thim khawzing in i cim buai caanah ka nui thlacamnak in lamzin dik i kawh hmuh sal theu. Billy Sunday khal in hi thu ah “Hremhmun ih mi tam sawn pawl khi an nui cawn parih an um lai ah an nu le in Pathian hnen ih an rak pekmi an si” tin a rak ngan dah.\nFanau kilkhawinak thu ah pa khal an thupi ko nan nui mawhphurhnak cu a sang cuang a si. Emerson khal in “Mitin mizia hi an nu le ih cituhmi a si” tin a phuang suak. Nui thlacamnak cu a lak dah lo, tu ah a rah suah hmuh ding um hngal lo hmanseh nu le tla fa le nau hrang thlacam sak cio uh si. Cucu fanau hrang kan pek thei mi rothil man khungbik a si. Kawh kir sal theih mi sisehla ka nui thlacamsaknak aw kha ngai sal ka va cak em. A biangih luangmi mitthli kha hmuh sal ka va nuam tak em. Aw… ka nui mitthli kha a tu ih harsat ka ton canah Pathian kawh hna in thiam tertu a si. Hlawhtlinnak le nehnak ka ton can khalah lungawi dan in thiam tertu a si fawn. “Nu ka lungawi…” Abraham Lincoln iangin ka nui hnenih ka leiba hi a va tam em. Lincoln cun “ka leiba hmuahhmuah hi rul sehla ka nui hnen ih ka leiba hi si ka rulh cawklo ding bik cu!” tin a rak ausuak ve a si. Aw … ka nui biang parih luang mi luaithli kha………\n– by Salai Te Uk @ Ta Hniang Uk\nNui’ Ni le Pai’ Ni A Sunlawi Daan A Dang


Aizawl : Kum 6 mi tel in Minung 5 That tu Thu ṭhen sak a si ding | Falam Online Media\nMinung 5 that ruangah thuṭhenzung lam in thiamlo coter zo, Lal Tlan Chhuaha (kum 42) cu November ni 5 ah Addl. District & Sessions Court ah suah pi a si ih a hrem dan ding thu an rel sak a si.\nCozah ukil le mithi tei` ukil cun Thih Daantat dingin hremnak pek an beisei nan sual tuahtu` ukil cun damsung thawng tlak nak thawn hremdan ṭhum deuh dingin thuṭhentu hnen ah a ngen.\nMithattu Lal Tlan Chhuaha khalin thilsual a tuah mi par ah a siraw thu le poi a ti zet thu a rel suak ih That Daantat lo dingin thuṭhentu hnen ah a ngen ve.\nThuṭhen zung ah caan tawk mawi an um hnu ah Thuṭhentu Dr. HTC Lal Rin Chhana cun November 9, Kum 2020 zinglam nazi 11 ah mithattu Lal Tlan Chhuaha Daantatnak an nei ding thu a phuang.\nLal Tlan Chhuaha in Pu Siama te` Inn a luhcilh\nAizawl : Kum 2015 ih tualthatnak rapthlak a thleng mi a siih hih thuthang hin Mizoram a hnin ter.\nMithattu Lal Tlan Chhuaha le a that mi Pu Sang Lian Siama (kum 57) hi hnaṭuan tlang an siih Pu Siama hin Fridge sia a rem nak ah a hruai ṭheu.\nPu Siama te inn ah minung 7 an um ih vansiat an tong ding zaan cu minung 5 lawng an rak um.\nZaan thim hnu ah Lal Tlan Chhuaha cun Pu Siama te paisa dil dingin a va pan hai ih Rs. 1000 an rak pe.\nAn pek mi duhtawk lo in a dil bet hai ih tiaw thiam lo in an ṭongkam a sang vivo. Culai ah Lal Tlan Chhuaha cun naamtong a cuh lohli ih Pu Siama cu a dawt that.\nCuhnu ah innsung ih um inteknu Khual Thangi (kum 57), fapa an cawm mi Isaac Lal Rin Nunga (kum 6), intekpai` naunu Van Lal Chhungi (kum 54) le an inn ihsi tlawngkai Samuel Lal Rin Chhana (kum 14) pawl cu a sangsang ten a that thluh hai.\nKiangkap venghnen pawl in an thawmvang an thei nan innsung lam in tawh an hren ruangah run dingin zohman an lut thei lo.\nMibur cun innleng lam in an hro ciamco ih an thawmvang a ring vivo ruangah mithattu cun ṭih in tukvirh lam in a dawp suak.\nZiin sak, mi innsung ah a relh ih mipi in nazet ih kut an thlak man hlan ah Palik an thleng man ih a himdam fangfang. Cutin palik in an kai ih mipi pawl ih kut thlak thei lo dingin an hum hnu ah thawng an thlak a si.\nHih thuthang hin Mizoram a khawng na tuk ih tu ni tiang lungawi thei hrih lo an tam zet. “Christian ram kan si ih ngaithiam nun nei ding’ titu an um ih minung 5 nunnak rori a lak ruangah a mah nunnak khal lak ve a ṭul titu khal an um.\nTudinhmun ahcun mipi in ziangtluk in au hman khal seh la Court lam ih thlen pi zo a si tikah ti thei mi ziang hman a um lo ih sual a tuah mi par ih Daantat ding cu Judge kut sung ah a um a si.\n← Covid 19 Suar 3 nak in Delhi Khualipi a nuai thok\nPu No Than Kap ih Thuken timi Ca suah tu A Phuang Aw →\nSurgery hrang paisa ṭul tuk mi cu Phuangaw duhlo Millionaire in bomnak a pek\nNovember 20, 2020 November 20, 2020 Ni Hnem Sung 0\nCovid 19 mina thawn Ek-inn sungih Nupa sinak hmangtu Nurse nu Mualpho\nThlisia system 3 in US ram a nuai ding


CDF Kanpetlet Cun Mipi Cu Hmunhim Ah Fehsuak Dingin Theihternak A Nei – Vapual Auaw\nCDF Kanpetlet Cun Mipi Cu Hmunhim Ah Fehsuak Dingin Theihternak A Nei\nMay 30, 2021 vapual auaw Chin Thuthang 0\nChin ramkulh Kanpetlet myone ah CDF Kanpetlet le ralkap cu ni 2 sunglai do aw phah , pel aw phah in an um zo ih ral lakin mipi an himsin theinak dingah mipi cu hmunhim ah thawnsuak dingin CDF Kanpetlet cun ralrinnak netabik ca a suah.\nCa sung ahcun “CDF Kanpetlet cun Kanpetlet myone mipi siseh hmundang ih ra um khal doawknak caan ah mipi tuar mal dingin hmunhim ah thawnsuak cia dingah kan lo theihter. Kanpetlet myone sungih um hnget silo hmundang ih ra um pawl cu nan khua ciar ah tlung dingin theihter nan si.\n“Hmunhim ih Kanpetlet mipi pawl an tlan caan ah an inn pawl bauhsak , thil ruksak le thil-hlo tivek a um ih hmundang in Kanpetlet pengih um hnatuan phunphun nei pawl cu Kanpetlet suahsan hngal dingin theihter nan si. Nan um peh thotho asile nanmah siseh nanmah lo kotu siseh thilthleng ziangkim ah nunnak thawn bangaw khopin nan peksal a tul ding tiah neta bik ralrinnak kan lo pe a si,” tiah a ti.\nRalkap In Rampi Thuneihnak An Lak Hnuah Raltlan Ting 1 Lenglo An Um Zo\nMindat Hrang Korea Won Ting 1 A Kuat


Khukbil Dingin Zuam - Chinland Today Media\nSeptember 29, 2009 11:02 am·0 comments\nEpafras in cibai a lo buk. Amah cu nan Pawl sungtel a si ih Khrih Jesuh riantu a si. A thinlung takte in nan hrangah thla a cam ringring; hngetzet ih nan din theinak ding, Khristian nun pitling nan neihnak ding, zumnak thu nan theih fiang theinak ding le Pathian Thu famkim ih nan thlun theinak dingah Pathian hnenah a dil. -Kolose 4:12\n– Isaiah 7-8\n– Efesa 2\nUS Senator ttuanvo a laak hlante ah John Ashcroft cu a innsang le rualpi pawl kha thlacam sak dingin a tong taa hngai. A kiang ih an khawm awklai ah a pa cu a tokham ihsin tho dingin a zuam rero kha a hmu. A pa cu mi damtuk lo a si ruangah Ashcroft in, “A poi lo ka pa, thla i cam sak dingah na din fekfek a ttul lo,” tiah a ti. A pa in, “Ding dingah ka zuam reromi a si lo, khukbil dingin ka zuam reromi a si sawn” a ti.\nHimi in zumtu dang hrangih thlacam sak dingah thazaang suah a ttul zia i mangter. Paul in Epafras thu hiti’n a ngan: Amah cu nan sungtel a si ih Khrih Jesuh riantu a si. A thinlung tak tein nan hrangah thla a cam ringring; hngetzet ih nan din theinak dingah le Khristian nunlam ah pitling nan sinak dingah, nan zumnak thu nan theih fiang theinak dingah le A thu famkim in nan thlun theinak dingah Pathian hnenah a dil ttheu a si (Kol.4:12) a ti. Thinlung takte in timi Greek ttong hin buan zuam awknak ah neh ding rori in natnak tuar tahrat in ttan an laakmi khi a sawhkhih.\nKannih teh Epafras vekin kan duhdawt mi pawl hrangah thinlung takte in thlacam kan zuam ve maw?\nA thianghlim le a sunglawimi hnattuan a um,\nHmunkip ah hnattuantu pawl a ttul;\nA saangbikmi hnattuan a si,\nCumi cu thlacam hnattuan hi a si.\nMidang hrang thlacam cu nunnak ih hnattuan taktak a si.


Murphy Ih Daan pawl - Chinland Today Media\nJanuary 28, 2009 12:22 am·0 comments\nKeimah siar lo Pathian dang nan bia lo pei. – Suahlannak 20:3\nMurphy ih daan pawl cu nun daan hminsinnak an si ih hmuhtonmi parah a tthum aw. “A sualmi cu sual ko seh,” timi le “Thil pakhat lawng na tuah thei lo, ziang hmuahhmuah in lehhnu thu an nei ttheh” timi na thei dah zo men ding.\nMurphy ih daan hmaisa cu ka hmuhton daan thawn an bangrep nain a neta sawn hi cu phar parah taar ka duh. Duhhril sualmi cun lehhnu thu an nei. Tahtthimnak ah nunnomnak hril bang sehla kan tesinfa parah hmual a nei ding (Suah. 20:4-5). Pathian hnen ihsin kan tlan a si ahcun kan faale pawl kanmah thawn an dungtolh ve ding. Kan kir saal a si ahcun an dungtolh lo ding.\nThuthangttha pakhat a um. Bawipa hnenih pumpek awknak in lehhnu thu a nei. Nu le pa Pathian hmai ah rinsan tlak ih a umtu cun an tesinfa parah an nun daan in a ciahneh (influence) thei. An dam rei a si ahcun san tampi tiang an zumnak cu tetti an khaan thei ding. Khrih hrangih an nunnak ah pitlinnak le lungkimnak a pek ding.\nMurphy le Baibal lungkimnak cu hinah a um: “Ziang hmuahhmuah in lehhnu thu an nei.”\nSualnak thlaici na vorh ahcun,\nSualnak thlairah na khawm ding;\nDingfelnak thlaici na theh darh a si ahcun,\nNa kil theimi thluasuah na khawm ding.\nKhrih a thluntu cun lamdik ah mi an hruai.


Sual Cu Khuitawk ah Thutthen A Si? - Chinland Today Media\nSual Cu Khuitawk ah Thutthen A Si?\nFebruary 1, 2013 12:41 am·0 comments\nBible Siar Ding: Thuphuan 20:11-15\nLeitlun mi hmuahhmuah thutthentu cun dingthluk lairelnak thawn thu a tthen lo ding maw? – Seemtirnak 18:25\nThutthentu in cabu pawl a vun kau. Aw ringzet in hmin pawl cu a siar, ih mawh an phurhmi pawl cu an ningzak in an lu an kuun. A netabik ah, thutthentu in netabik cabu a vun kau ih an hmin pawl cu nuamnai tein a siar, ih cule A sobul in a cuum. Sual hmuahhmuah le misual hmuahhmuah cu thutthen an si ih… mawhphurh an si.\nBible in netabik thutthennak thu a sim. Jesuh Khrih ih rundamnak a rinsantu cun an sualnak cu Pathian ih thianhlimnak tahfung thawn tah an si loih Khrih ih dingfelnak an co zo ti an thei aw. Jesuh Khrih tel loih mahte dingfel pawl cu thutthen an si dingih an mawhpalhnak pawl cu an tuahmi vekin hmuhsak an si ding. A famkimmi Jesuh Khrih ih dingfelnak tel loin an hmin pawl cu Nunnak Cabu (Book of Life) sungah hmuh a si lo dingih a netabik an thlennak ding khal tacik khensak a si lo ding.\nPathian in sual hmuahhmuah cu thu a tthen tengteng ding. Sihmansehla, a dingfelmi kan thutthentu cun khuitawk ah (where) thutthen sak na duh ti’n duhhril ding (choice) in pek: Khrih ih thinglamtah hram ah maw, asilole Amah ih a maksakmi tokham rang thutthennak hmai sawn ah?\nPathian in duhhrilnak tuah ding in pek, ih a hnuthlun cu kan co ding a si.\nThianghlim Bawipa, Nang cu dingthluk lairelnak neitu na si. Thinglamtah ah ziangti’n sual thutthennak ka nei ding ti in hmuh ih Na bawi tokham ih thutthen ka ton lo ding ruangah ka lungawi.\nKhrih thinglamtah ah sual thutthen ka si zo maw? A si lo asile ziangruangah? A si asile tuni ah ziangti’n Khrih ih dingfelnak ka neih ruangah Pathian hnenah lungawithu ka sim ding?\nPathian In Ciarbek Thawn\nRualpi Ttha Ih Mankhnzia\nA Thupte Ih Simmi Thil pawl\nCakter saal ih Cakter rero\nHimnak Timi Cu Ziang A Si?


A Pasal In A Thihsan Hnu Thla 14-nak Ah A Pasal Hrang Nau A Nei, A Pahnihnak Nau A Pai Tum – Meifar\nA Pasal In A Thihsan Hnu Thla 14-nak Ah A Pasal Hrang Nau A Nei, A Pahnihnak Nau A Pai Tum\nJune 24, 2022 admin Leitlun 0\nTulai leitlun thiamnak hi a mak tuk. Mithi zo khalin nau an pai thei lai, an thih hlanah siibawi thiamnak hmangin an cii an lasuak ih sul sungah an ret.\nUS, Oklahoma khawpi ih um nupa tuakkhat cu fa neih an duh tuk nan an hlawhtling thei lo, curuangah an cii cu an lasuak ih siibawi thiamnak hmangin naupai an tum. Cutin an tawlrel rero laiah innsang pabik kum 41 mi Scott cu February 2020 ah lungphu cawl in a thi thutthi.\nA thih hlanah a mipa cii hi veihnih an lasuak man. A thih hnuah a mipa cii cu a nupi sul sungah an ret ih nau a pai thei. May 2021 ah innsang nubik kum 41 mi Sarah in fapa a nei ih a hmin ah Hayes tin a sak.\nSarah hi tapa lakih thanglian a si ih unau neih a nuamzia a theifiang, curuangah a fapa khal unau nei dingin a tawlrel ih a pasal ih cii pakhat cu June 23, 2022 sun ah a sul sungah an ret ih a hlawhtling ding le hlawhtling lo ding ti theih a si hrih lo. Zarhhnih hnuah an theifiang ding.\nSarah in, “Ka pasal thawn kan duhmi bik cu fa neih hi a si. Ka pasal ih fa ka neih theinak dingah cun thil ziangkim ka tuah huam. Fa neih cu ka pasal ih lungthlitum a si ih vanram ihsin fa ka neih theinak dingah in bawm ding ti ka zum” a ti.\nKalaymyo Ah Meisa Hri An Ru, Veng Ṭhenkhat Ah Meisa A Thi\nAn Mo Thar Cu Nau Arak Pai


Biaknak Lam - Rev. Dr. Khaw Lian Uk - Chinland Today Media\nBiaknak Lam – Rev. Dr. Khaw Lian Uk\nKan Chinmi rawngbawl tu lak ih hla puah thiam, nunneem, zaidam le kan uar zetmi Rev. Dr. Khaw Lian Uk cu CT palai in a umnak hmun Delhi Khawpi ah hmaiton thusuhnak a nei.\nCT : Na suahnak khua le ram le innsungsang thu tawi in sim thei pei maw!\nKLU : A hmaisabikah kan Bawi Pa Jesuh hmin cu thangthat in um seh!\nChinland Today tuanvoneitu pawl hnen khalah lungawi thu ka sim a si.\nAugust 30, 1968 ah Falam zato pi ah ka suak. Ka nu le pa cu Rev.Hau Khaw Thawng (Falam peng, Sial Sih khua) le Nu Hrang Hngel (Len Te) an si. Unau 7 kan si ih mipa 3 le nunau 4 lakah kei hi upabik ka si. Tu hi kan nu Mrs Niang San Vung thawn Pathian thlawsuah fanu pa hnih 1. Thian Lun Ting 2. Cing Huai Lun le fapa Joshua Van Nei Thang kan nei.\nCT : Secular zirsannak lam teh!\nKLU : 1991 ah phunhra (B) in ka ong.\nCT : Pathian thu na zirnak lam teh in sim thei pei maw!\nKLU : Pathian lam hruainak in 1991 ah Tedim Baptist Theological College in Diploma of Theology ka zirsuak 1992 ah Evangelical Bible Seminary, Yangon in B.Th ka theh. 2004 ah Immanuel Theological Seminary, New Delhi in BD ka zirsuak. Lamhla zirnak (Correspondence) in 2005 ah Emmanuel Theological Seminary, Rajasthan Kota, India in M.Th ka theh ih 2006 ah Throne of Grace, Hyderabad, India in D.Th ka theh.\nCT : Harsa zet le zuamzet ih fimthiamnak na zirnak parah CT in kan lo lawm ih kan lo suang zet fawn, Na pianthar daan tla theih kan hiar zet ih in sim aw he..?\nKLU astor fa ka si vek in ka tlangval pekte tiangcu mi ih mitha an ti ve mi ka si. Asinan ka hung tlangval ve ih leitlun sualnak lamah thuk zetin ka rak pil. Baibal tlawng ka kai hnu tiang khalah Pathian le leitlun tahnak ahcun ka rak tlinglo nasa ti ka thei.\nAsinan Pathian lainatnak cun I thlun ringring ih danglam tak in ka nun a sersiam sal. B.Th ka theh ih Pastor ka tuanhlan te ah zankhat cu thin bangzet cingin mitthli thawn thla ka cam ih ka thlacam laiah larnak in kan Bawi Jesuh a thihhnu thinglamtah par in lei ah a ruak an run zawn laifang kha kei mah an zawn in ka hmu.\nThla ka cam theh cun Galali 2:19 ih “…a thinglamtah parah kei cu Krih thawn thah mi ka si zo” timi kha Pathian in fiangtuk in i theih terih Pathian mit hmuh ah cun Bawi Jesuh thihnak ttawmpitu ka sizia fiang ten ka thei aw .Cumi zan in thlarau lam piantharnak ka co a si. A tikcu cu July 17, 1994 zan a si.\nMi tlinglo tak ka sinan Jesuh in a zangfahnak ruangah NUNTHAR i pek lawng silo in a thianghlim mi A HNA tuan ding ah I hril ve cu mak ka ti. Kan Pathian hmin thangthat in um seh!\nCT : Pathian hna na tuan thok ihsin tu ni tiang na tuannak a dotdot in (kum, na tuan thoknak khua le Association hmin) pawl in sim thei pei maw?\nKLU : B.Th ka theh hnu 1995 ah CCOC ( Chin for Christ in One Centur ) missionary tuan ding ah ka hmin ka pe, in cohlang ih ZBC office ah training tla ka kaizo nan Falam Batist Association khawmpi ( Ramthlo khua )thurelnak vekin Len Hai Baptist Church ( Phautluan Area,FBA) ah pastor ka tuan. Kum 3 ka tuan hnu ah Phautluan Area nu le pa pawl in Ordination in dilsak ih FBA Golden Jubilee khawpual ah Ordination in pe.\nii) 1999 kum ihsin LBA (Lairawn Baptist Association) Falam Baptist Church, Khampat ah in dilnak vek in Pastor ka tuan.\niii) 2002 kum ah kan Kohhran hnenah Pathian thu zirsal ding ka dilmi cu in lungkim pi ih Immanuel Theological Seminary, New Delhi ah B.D ka zir. 2003 kum ah Delhi Burmese Christian Fellowship in part time ih pastor tuan sak ding ah in dil ih lungawi ten ka cohlang. 2005 in DBCF ah full time in tuni tiang pastor ka tuan. (Zuk; a nufa pawl thawn)\nCT : Pastor hnatuan lawng silo in a dang rawngbawlnak teh na nei maw?\nKLU : Pathian in piantharnak I pek hnu ah pastor rawngbawlnak lawng si lo in crusade le camping tuahnak ding sangka tla I onsak vivo ih sawmnak ka don tikah kohhran upa lungkimnak a um le crusade/camping ka tuah phah theu.\nCT : Hla lam teh!\nKLU : Pathian in hla phuah thiamnak laksawng I pe ve in ka thei.\nCT : Aw, cuti asile cu “Sun ah Ni in” timi le ‘In hruaiding” timi kha nangmai phuahmi a simaw! Ziangtik ih na phuah mi ha an si, In sim thei pei maw?\nKLU : Sim thei ee! Sun ah Ni in ti mi cu Yangon Bible tlawng ka kai lai ih Pathian in I pei mi a si ih “In hruaiding” timi kha cu Len Hai khua I Pathian hna ka tuan lai ah Pathian in I pek mi a si.\nCT : Bible tlawng lam ah khal a tuan an lo ti a bang!\nKLU : Aw si ko. North India Theological Seminary le Sola Gratia Seminary ah a langten saya ka tuan.\nCT : Pathian hna na tuannak ih harsa na timi le nuam na timi pawl in sim thei pei maw?\nKLU : Pathian in I pek mi tuu ruun pawl cinghnia in in firsak tik ah le hruaitu hrek khat zumnak phatsan in khawvel lam ih an tlan tikah tuar har ka ti. Pathian hnatuan ih nuam ka tibik mi cu tuarnak pa khatkhat a thlen tikah cuih tuarnak phen ih malsawmnak ka hmuhsal theu mi te khi a si.\nCT : Falam Awn Mawi khawmpi a veikhatnak Falam Khawpi ih an tuahmi ah Special singer ih an lo sawm lai ih na hlasak mi pawl kha mi phuahmi maw! Nangmai phuahmi so na sak!\nKLU : Pathian in ka hnen ih I pek mi lawnglawng an si ko.\nCT : Laimi leitlun lam le Pathain thu lam ih mi kan bang theinak dingah na ruah daan tawi famkim in in sim thei pei maw?\nKLU : Ziangtik lai khal ah Pathian phatsan lo phawt sehla. Mah le ti theinak zawn cio in missionary tuan sehla Pathian in thlawsuah in pe ko ding.\nCT : Tu ih na rawng bawlnak DBCF ah ziang tik tiang na tuan ding?\nKLU : Pathian in rem a ti le tu thla Sept 28, 2009 ah USA lam ah kan pok ve thlang ding a bang!\nCT : Hmailam na tumtah mi in sim siang pei maw!\nKLU : Khawi tawk I ka um khal le Pathian in sangka I on sak ahcun dam sung a hnatuan ding hi ka hrilmi le ka damsan a si ko. Ziangtin rawng ka bawl ding ticu Amah Pathian in I ngaihtuah sak ko ding ka zum.\nCT : Caan sunglawi takin pek ruangah CT hmin in lungawithu kan lo sim.KLU : Aw, ngahtuk, ka lungawi tuk sawn so khaw.


Ralhraang in mibur an Urkaang that mi ah Save The Children ih hnaṭuan mi 2 an tel thu nemhnget | Falam Online Media\nDecember 28, 2021 December 28, 2021 Ni Hnem Sung\t0 Comments\nKayah ramkulh, Hpruso peng ih SAC ralhraang pawl urkaang thatmi mithi 35 luan lakah Save the Children ih hnaṭuan pacangno 2 an telve tiah theih a si.\nHnaṭuan thawn pehpar ih khual an tlawng nak hmun ihsin an kir lam ah vanduainak an tongmi a si ih “riahsiathlak zetin December 24 ih Urkaangmi mithi pawl lakah kan hnaṭuanpi pacang 2 an telve thu kan nemhnget” tiah Save the Children in Myanmar cun thu a suah.\nMithi 2 cu nauno nei pek veve an si ih kum 32 le kum 28 mi an si. Kum 32 mi cu thla 10 mi nautepa a siih Save the Children ih hna a ṭuannak kum 2 hrawng a si zo. Pakhattu sawn cu thla 3 mi nautepa a siih Save the Children ih hna a ṭuannak kum 6 hrawng a rei zo tiah Save the Children cun thusuahnaak an nei ih “humhimnak hrang le thu phunphun ruangah an thuhla cipciar cu kan tarlang lo ding” tiah thusuahmi ah an ngan tel a si.\nHih thu thawn pehparin Save the Children Chief Executive Officer Inger Ashing cun thuhla cipciar zirzoinak an nei pehzom vivo thu le Mihring pianvo ziangah siarlo ih a hraang zawng cangviahnak neitu pawl hremnak pek theih zang dingin UN lam ah ca thehlutnak an nei thu a rel ih “kan tuar na zet. Cun, vaiduainak tongtu innsang hrang le zung hnaṭuan pawl hrangah an ṭul poi mi hmuahhmuah hrangah a ṭha thei bikmi hmalaknak kan nei sak rero” a ti.\nSiarbet : Ralhraang SAC ralkap in nauhak telin ralkian le khawmi 35 luan Urkaang that\n← Atufang Chin ramri/Lairawn dinhmun\nMisualrual in Kyat ting 800 luan phurtu Bank mawṭaw tlanpi →


Cawimawi Tlak Pipu San Thuanthu - Hre Mang\nWELCOME TO MY PAGE > Casiar ding > Poems > \nCawimawi Tlak Pipu San Thuanthu\nSAN THUANTHU TUAH THA DINGIN PATHIAN A CANGVAI\nCAWIMAWI TLAK PIPU SAN LAI THUANTHU: Ni thla siar kum zabi a liam zo maw Laimi khrihfa sinak, pipu ro Lai nunphung pacangtha sinak, dingfelnak le ralthatnak, farah zawnzai le nu-hmei, mi-vai, siattawng tawi-awmnak, zatlang lungkhat ten senpi miphun thuanthu rolung humhim in raal donak, upa le cawimawi tlak upatnak le hruaitu thu hnuai ah tuhlut awknak, Pathian nung thei lo cingin cawimawitlak Lai nunphung santhar kutah an thlenpi.\nTingtang an tum lo, zunphir an nei lo, khuangdar, li-le-thal thawn, pupa ro-ram, nunphung, rinsan tlak miphun sinak an rak humhim, lei doraal le thlarau siava lakah bear-am thawn thuanthu tha lo santilian an rak do, ruahsur le niling kheng, thlatang dai le can khirhkhan lakah duhdawt ding duhdawt in lainatnak in santhuanthu an humhim, cawimawi tlak lai pacang lungput, tairialnak le zawnruahnak in khat hai maw.\nLAI THUANTHU THAWNG INN SUNGAH: Lai khua sungah hruaitu hotu an um nawn lo, thuanthu cu santilian in thimlakah a fen cuahco, mino thatha an hlo theh, farah nakin sumzing bangin laikhua a zel, atnak in lai thinlung cu thawng inn sungah a hren tarh, sualnak in thim khawzing bangin a nuai cuahco, miphun thuanthu thawng inn thim sungah hren tarh in a um! Zing ar khuan a cu, thangpawk in santhar meifar van a cu tuk zo!\nCAAN REI LO TE HHNIKSAK NAK: Santhar mino pawl, lunglen caan rei lo te, riahsiat caan rei lo te, rilrawn caan rei lo te, hmuhsuamnak tuar caan rei lo te, bawmtu tlaksam caan rei lo te, duhthusam raalkhatah din caan rei lo te, thin-le-ham kai loin um caan rei lo te, mawhsiat mi si caan rei lo te, dik lo zetin relsiat mi si caan rei lo te, theihthiam lo mi santiluang rei lo te, Pathian kan hnen a um lo maw si tiah ai-hram caan rei lote, a um hrih ding. Cu hmuahhmuah cu sungmuril, kan milai sinak hniksaknak fang an si. Cu hmuahhmuah cu kan miphun Pathian ih cahnak le duhdawtnak langter tu ding an si. Kan raal, in siatsuah tumtu a tum poh le ziangtluk kan Pathian a cak ti kan hmu sinsin ding. Santilian a cak sinsin asile Pathian kutcak a lang sinsin ding. Kan duhthusam kan hloh tam poh le a tha sawn mi Pathian tumtah kan hmu sinsin ding. Ziang hmuahhmuah in kan Pathian cu milai santhuanthu lenglamah a um zia a langter lai ding.\nKA TAHNAK:Zan dairial ah itthat thei lo caan a tam, ka thlarau cu khua zakip fangin a tawi, pitar, putar, nauhak puanhlum nei lo rawl khawp kham lo mithmai sia mithlamah an cam, tihnak le thlaphannak in a khat mi nulepa vengsung milesa mithmai sia in umtu pawl, fim zirnak nei lo mino thatha ramsung ramlengah an cantha a liam cuahco mi, atnak le sualnak in milai thinlung a eisiat, huatnak thlaici in hruaitu pawl a buan tluk. Santhar mino pawl lungsung sualnak thimzingin a nuai zawk rero. Miphun thuanthu cu kan Pathian dodaltu kutah thawng inn sungah siatsuah rero in a um. Tipi-thuanthum raal ihsin miphun thuanthu santilian in a fen duahdo mi cu ka cuan! “Aw, kan Pathian, hi pawl hi, zan ih caan sungtal, ka mitthlam ihsin ilak sak hram aw, zandai hahdam zetin i-itthat ter aw” ti ah zandai ah banphar in hrum rero caan a tam!\nNA ZUMNAK THLAH HLAH: Na kiangah mi tampi an tlu ding, an ril an bah in sualsalah an tang ding. Huatnak, iksiknak, ngaidam thei lonak, vuihramnak, thangsiat awknak. Tisa nuamnung cennak, sual citintian sal sungah mi thawng an tang ding. Khrihfa ti aw cingin an nitin nun cu Pathian um lo vek asi ding. An kaa sung ihsin a suak mi cu Pathian fate le miphun unau camsiatnak asi ding,\nCu pawl hmuahhmuah na hmuh tikah na mang bang hlah, na thin thir hlah sheh!\nMiphun raal cu na thei, miphun thuanthu thawng sungah thlentu na thei. Huatnak, sualnak, tisa nuamnung cennak, thlei dan awknak, iksiknak. Nunphung nei lo, ziaza tha lo nunnak pawlin nung hrimhrim hlah. Nangmah le nangmah na siatsuah awk asile na miphun siatsuahtu na si. Na kiangkap mi pakhatkhat na dodal asile miphun dodal tu na si,\nNa unau zuar thlaitu va si hrimhrim hlah, huatnak le siatnak in sakmi innpi cu thawng innpi asi!\nNa zumnak kai hnget aw: na kaa ihsin a suak mi na tongkam, na mit in na hmuh mi mithmuh theih thil, thil le ri pawl, na khawruahnak sungah khua a luahtu suangtuahnak, na taksa in nitin a dai mi, ziangtinkim nangmah thawn a pehtlai mi, na hnenah a lut a suak mi sum le pai, Pathian cohlan tlak mi siseh! Cu hmuahhmuah ah thianghlim in Pathian thu sungah nung aw.\nA lo siatsuahtu ti ah na ruah theu mi, farah zawnzaihnak, nautat hnmuhsuamnak, hnawn mi sinak, thuphan puhmi sinak, tlaksamnak, relsiatmi sinak, cah lonak, bawmtu nei lo, tvp, kha a lo siatsuah tu an si lo, a lo ti cak tu sawn an si. Na ruahnak in nangmah lo that hlah seh! Na theihnak, ruahnak, le neihmi, pehtlaihmi parah hngat nawn loin, mithmuh theih lo Pathian cahnak sawn ah ding sinsin aw!\nSiatnakle thatlonak luansuaknak hmanrua ah cang hrimhrim hlah, na dinhmun ruangah na Pathian maw mi pakhatkhat vuihram hrimhrim hlah, na sungah Pathian Thlarau a um ahcun leitlun danglam ter thei tu huham cahnak asi, santhuanthu danglamter dingin mangbangza caknak pek na si zo, na miphun thuanthu danglam ter dingin nangmah na danglam hmaisa a tul!\nKAN RAAL HNAKIN KAN PATHIAN A CAK SAWN: Kan miphun Pathian cu kan miphun raal hnakin a cak sawn! Miphun thuanthu siatsuahtu cun thansohnak sangka a khar, vengsung kaihhruai awknak a siatsuah, hruaitu pawl a hrem, nunphung hlo dingin lamzin phunphun in a lemsiah, a hro, a khirhkhuah, santhar mino pawl zuu le sualnak lamzin sangkapi a onsak, fimnak tlasam dingin le atnak le sualnak thang sungah lutter theh a tum.\nSihmansehla; Ram inhnen ah santhar mino thawng tel catial fim zirin an nung, America ramkulh ah zatel mino thatha phunsang ca zir in an thanglian, mino leitlun khawmual tinah santhar leitlun minung pawl thawn an zuam aw aw, harsatnak cun tuarfainak a neihter, nautatnak cun tairialnak a neihter, farah nak cun Pathian tihzahnak fimnak a neihter, hremnak cun sangka dang a onsak, leitlun khawmual tinah zohman ih kharsak theih lo sangka pi kan miphun Pathian in in onsak.\nFimnak kan tlasam kan tilai ah leitlun fimnak ih a ban lomi Pathian thuruk fimnak inpek.\nLennak kan tlasam kan ti lai ah tlasam cingin hngelhnget nun in zirh. Sualnak tilian in infen lai ah sual sirnak in kan lungsung sersiamtu hmaiah tang indor ter. Huatnak ral thlaici sia in milai thinlung a siatsuah lai ah senpi hmaiah ti mualpho asi. Vuaktek mi kan si kan ti laiah leitlun khawmual tinah canpualtha sangka pi onsak kan si. Kan cak lo kan ti lai ah Pathian huham cahnak cu kan sungah a famkim. Relsiat kan si laiah Khrih thisen in thiamco ter zo mi kan si,\nHnawn mi kan si kan ti laiah Pathian tangsungah pom kan si. Sangka in kharsak laiah leitlun khawmual tinah kan thleng. Pehtlaih nak kharsak kan si laiah leitlun khawmual tinah sihcih awknak tha sinsin in pek. Siatsuahtu in in hnihsan rero laiah a theih lomi van malsawm kan miphun parah vur kan si. Hremmi pawl cu leitlun zalen ram fahniang pawl thawn kan tlangleng! Aw, cui lungawinak thuruk cu Laimi zapi ten nunpi cio uhsi! Kan miphun raal hnakin kan miphun Pathian a cak sawn asi ti leitlun pum, san minung hmuaihmuah in theih haiseh!\nHihi thei ringring aw, na nun lamhruaitu siseh! Na miphun raal hnakin na miphun Pathian a cak sawn. Na miphun raal ih salah tang nawn hlah! Na tuahsual pang mi hnakin na tuah that lai ding mi a thupi sawn. Na cah lonak in Pathian tumtah a kham thei lo. A lo siatsuahtu hnakin na sungah thatnak a tuah duhtu a cak sawn. Na sualnak hnakin Pathian ngaidamnak a cak sawn. Riahsiatnak in na lungsung hmun luah hrimhrim hlah seh! Na phur a rit asile Pathian in rit phur thei dingin a lo rinsan tinak asi, cahnak a lo pe ding. Na raal a tum asile raal tumpi neh theinak huham na sungah a um tinak asi. Thawng inn sungah kan miphun thuanthu tuahtha dingin Pathian cu kan hnenah a um, a cangvai rero asi.\nSanthar ni eng mawi cu hmailam hrangah a suak rero zo!


Khimi lakih Fatebik - Chinland Today Media\nNovember 13, 2012 12:23 am·0 comments\nBible Siar Ding: Saam 146:1-10\nRam sung ih ummi miphun dang pawl a humhim hngai ih\nnuhmei le ngakttah fa pawl a bawm.\nAsinain mi ttha lo pawl ih tumtahnak cu a siatsuah a si.\n– Saam 146:9\nA tthangsomi ram le miphun ih danglamnak hminsinnak tahfung tampi sungin pakhat cu an ram sungih ummi lakah mahte kilhim awk thei lotu pawl le cawm awk thei lo pawl kha tthazet in a kilkhawitu le a cawmdawltu khuaram le miphun (society) an si.\nKhuahlan Israel miphun sungah mi rethei zonzai pawl le mahte zohkil aw thei lo nuhmei le ngakttah pawl kha ttha teih zohkhen le kilkhawi ding hi co-u (priority) pek dingin Pathian ih thupekmi pakhat a si.\nTuni ah kan zate in kan ruahsanmi le kan cosaan theimi cu acozah in kan miphun sungih mi harsa le mi zonzai pawl hi a tthabik in zohkhen hngai sehla timi hi a si. Christian pawl le mi zapi pawl in teh hiti vekih mahte cawm aw thei lo le mi rethei zonzai pawl hi acozah program lawng ring loin kan zoh thei ve lo ding mawsi?\nSihmansehla, miseenpi lakih mifarah kan zohkhen ding ttulzettu pawl kan hrial a si ahcun Pathian in Amah rori ih humhim ding le cawm dingih a thanmi thupek kha hrial le el vekah kan cang ding a si.\nChristian pawl cu Pathian in cawm zoh ttulzetmi pawl cawmtu dingih a hmanrua an si ringring. Pathian ih thinlung langter in Pathian ih humhim ding le zohkil ding an ttul a timi pawl kha thinlung takin zohkhen thei zuam cio uhsi!\nVancung ih um kan Pa, Atu le atu Nangmah in na seherhzet ih zohkhen ding in fialmi pawl kilhim dingih thukamnak na neih mi pawl ka zohkhen thei lomi ka sual ka phuang a si. Nangmai’ ke ai ah ka ke in feh thei dingah le Na kut can-ai ah ka kut hmang theitu si dingin in bawm hram aw.\nPathian in Amah ih kilhim ding le cawmdawl ding mi ttawnttawi pawl kha Amah can-ai ih ka zohkhen dingah zo pawl so ka hmaika ah a ret hngai?


Pakistan Khristian Nupa Thahtu Muslim (5) Thah An Si Ve Ding - Chinland Today Media\nNovember 28, 2016 4:31 am·0 comments\nKhristian nupa (nupi naupai) thahtu Muslim mi (5) pawl cu khat-that si ve dingah Paskistan thutthen zung cun November 23 ah thu a nemhnget zo thu The Muslim Issue in a ngan. Midang pariat pawl tla kum (2) thawngthlak an si ding.\nKhristian nupa kum 26 upa Shahzad Masih le a nupi pumsung ih nau thla (5) pai lai Shama Bibi, kum 24 cun Koran an urkhang tiah mawhpuh in thlakrawh emnak hmun rawn ah nasatak in hrem an tuar hnu an nungcung meiling sa par ah em in thah an si dah. Mithah hotu (5) pawl dungthlun in khuasung mi zakhat lenglo khalin kut an thlak ve.\nHi tei nupa thahnak hi November 4, 2014 ih thil cang dahmi a si. Sungsuak fanau pali cu nu le pa zuunngai in an tanta. An fale pawl cu Solomon (kum 8), Zeeshan (kum 5), Sonia (kum 4), Poonam (thla 18) tla an si.\n-CBN News, The Muslim Issue, WorldWatch Monitor\nAn thuhla hlun hinah >>>> http://chinlandtoday.info/pakistan-ram-ih-christian-nupa-thah-tuar/\nPakistan Christian Thi Dingin A Thuhla Relsak\nAl Qaeda Hotu In Christian Pawl That Nawn Lo Dingin Egypt Ramsung Ih Muslim Pawl Hnen Ah Sim


A Mipi Pawl Ral Kut Ah Tlansan Sianglotu Ukraine President Hi A President Ṭuan Thokdan A Mak Zet – Meifar\nA Mipi Pawl Ral Kut Ah Tlansan Sianglotu Ukraine President Hi A President Ṭuan Thokdan A Mak Zet\nFebruary 28, 2022 admin Leitlun 0\nUkraine ramsung buainak ruangah an ram president Volodymyr cu leitlun in pacangṭha / miralṭha tin cawimawinak an pe. US ram in an ram hi suahsan lohli dingin a fial ih a tlannak zalam tluan ah US ralkap pawlin an kil ding thu an sim thei nan arak duh lo.\nKum 44 mi Volodymyr in, “Ral kan do lai, tlan ka ṭullo ih cerek ka ṭul sawn. Kan zalennak hrangah ral kan do ding, kan zalennak hi mi kut sungah kan pe lo ding. Kan ram hrangah ral ka do ding” arak ti. Volodymyr hi January 25, 1978 kum ah a piang, a nulepa cu Jews miphun an si.\nLaw daan a zir hnuah buaih a ngah, asinan Law daan tualrawn sungah hna a ṭuansuak lo. Russia ṭong khal anmah vekin a thiam. Cumi hnuah zuknung khawvel sungah a lut ih a hlawhtling zet, zuknung sungah capohthiam in lem a can ṭheu.\nTV shows le zuknung tampi ah a tel, 2015 le 2019 kum sungah zuknung sau pawl TV show ah lem a cang ih a hlawhtling tuk. A zuknung hmin cu ‘mipi riantu’ (Servant of the People) ti a si, himi zuknung a thok lamah tlawng saya a si.\nAn ram cozah ih eiruknak le diklonak pawl a pholang ih cumi hnuah an rampi president a ṭuan, zuknung sungah Ukraine president arak ṭuan. Zuknung an can ṭheh kum 2019 kum ah an rampi hrilawknak ah a tel ngaingai ih mipi in an duh tuk ruangah vote tampi hmu in nehnak a co. Zuknung sungah an ram president a ṭuan ih a takram khalah president a ṭuan vivo thei.\nNorth Korea In Ukraine Buainak Ih Hrampi Cu US A Ti, China In North Korea Thawn Hnaṭuan Tlang Dingin A Sawm\nMopuai Ah Rawl An Pe Tlai Tuk Ruangah Mopa A Thinheng Ih Mopuai Cu A Cemter


Hmeltthatnak - Chinland Today Media\nJanuary 25, 2013 7:49 am·0 comments\n“Beauty is truth – truth beauty\nThat is all ye need to know.”\nKhuiha, mah pian fuh lo manah ‘hmeltthatnak’ thuhla hi hun cil-hnok hnik kung. Hmeltthatnak kherkher hi cu vun rel men hmanah ‘thisen a sang’ zik mai ttheu ih a buaithlak nasa. Minung tapoh, a nu a pa, a tar a zur, a tum a sen hin mawi le hmeltthat hi cu vanram kai ding tluk hial in kan duh a si lo maw ti tiang hman ruah ding a um. Pitar hmai vun sawng hnelhni zo pawl hman khi, “Ka pi, tulai cu na va mawi ve,” vun ti cun an ha beuhzat lang thluh ko in an hni nengni thei a si lo sawm? Mawh hlah hai e. Vanglaini cio ah mahtawk ih ‘Lungduh Thluaite’ hlir hun si ve ah maw!\nHmelttha, tuak, dawh, duhnung, ngaihno bei, mawi tivek ttongfangpawl hi a sullam taktak theihfiang a har nasa. Thun tum ttentto ahcun ziangthil khal a tlem thluhmi ‘kua’ pakhat vek deuh a si. Ziangahtile zawng le ngau ih cang ding ti mizapi ih nemhnget tlak tuk rori, lamzin an hloh pang ruangih minung rung si ve maimai pawl khal khi anmah rak duhdawttui’ hrang ahcun Tom Cruise simaw, Titanic zukung cangtunu ‘Kate Winslet’ simaw hnak ih mawi an si thei ve (a bang). Khatlam in kan rel asile mi hmuahhmuah hi mimawi le hmelttha cazin ih luttheinak zawn kan nei tinak a si (a bang). ‘A bang’ timi khi a duhlotu hrangah siar kan theih a si.\nMinung hi kan hazawh zawng a bangawk lo vekin, kan ngainat zawng khal a bangaw lo ruri. Fala tawbawr thuhla hmanah ‘cilthli put zawng’ a canaw lo. Mi hrekkhat cun tumtuk lo, sawi-aw detdo thei fang khi an ha a hiau bik. ‘Tum deuh, a sawi-aw dutdo thei cingcing cun mit hun lo deuh ah’ rak titawk an um fawn. Culaiah mihrekkhat cun tum liailiai pi, a fawn ih fawn luailo pawl an hmuh cun an lungnat hman suak zik khop in an talbuai ve thung. Khatlam ahcun, taw tit nei lemlo, fate lengli pawl khi an ‘duh-um ttaltti sawn’ rak titu khal bolo. Cuti vekin, awmbawr, hmur, mit, hnar tivek pawl thuhla khalah cuti thotho a si. Hilam cu duhtawk hrih sehla….cuti lo cun a pumpuluk in kan suasam thluh pang pei!\nAsinan mitlangpi in mawi an timi hi cu a rak um deuh ve a si hmang. Hmansehla cumi hman cu can khat le can khatah a bangawlo thei nasa. 1990 kumpawl ih American-pawl kha cun Cindy Crawford kha mawinak tahfung ih an hmanmi a rak si. Anih kha ttawl deuh, hang-ngo ti ih rel theih taksa eng lam deuh le, khuarel hmel keng (natural looking), sam sau le rong tleu nei a si. American mipi cun anih kha Kumsawmbi ih Hmelfang (The face of the Decade) tiah an rak ko.\n1920 kumpawl kan zoh asile English nunaupawl cu nisa lakah an vak tamzet ti kan hmu ding. Ziangahtile an taksa kha ‘raam diadia’ ding ko in ni ah an pho. English pawl cu nisa an tuartam tikah an taksa dum lo in a raam sawn ih, cumi cu mawi zet in an rak thei. Siangpahrangnu Elizabeth I san ih England kan zoh tikah, milian nunaupawl cun an hmai a ngo sinsin theinak dingah ‘lead’ timi thirno-var phunkhat rawt dip mi an hnih ttheu ti kan hmu lala ding. Himi cindan hi cu ttih a nung ngaingai, ziangahtile ‘lead’ timi hi minung taksa hrangah tur ih a cang theimi a si.\nKum zabi 18 ih English nunaupawl kha cun Cindy Crawford ih sam hmu hai sehla an daw lo zet fawn ding. Ziangahtile khami san lai ih nunaupawl cu innleng an suah tinte’n samlem vek a simi lukhum an khum thluh. Cui’ an lukhum cu tum liailiaipi a si ih a borhbah zet fawn. Curuangah a sung ah zinghnam an um ttheu ti va rel awla ‘thilmak’ rel ah an lo ruat lo ding. Zabi 17 ih zuksuaithiam Rubens in a rak suaimi ‘mawinak tlamtling pawl’ (perfect beauties) timi sungih nunaupawl khal kha tuisan ah model rung ttuan tum hai sehla thla tampi sung ei-in an tthumh-awk a ttul fawn ding.\nMawi le tuak timi hi na umnak hmun le ram ih zir khalin a danglam thei. Kan kiangnai ih Padoung miphun nunaupawl ih hrang ahcun mawinak thupibik cu hngawng-orh darkual thuahtampi neih khi a si. Kum khat ah hngawng-orh darkual pakhat vivo an orh bet ringring. Cutin pasal nei thei dinhmun tiang an hung pitlin tik ahcun an hngawng cu centimetre 25 hrawng ih sau a si ttheu.\nAsile, mipa tuak le mawi kan timi teh? Tuisan minungpawl hnenah ‘ziangvek mipa khi ha hmelttha na ti’ ti’n va sut hnik awla a tamsawn cun James Bond, Harrison Ford asilole Brad Pitt vek, misang, cakvak hmel, ralttha le ‘pa tak’ pawl khi tiah an lo sawn men thei.\nAsinan zabi 18 lai ih Europe lam ahcun ‘mipa diktak’ timi ih tican hi tuisan ih a tican thaw cun a dangaw zet. Sam lem lukhum (wig) khum, rimhmui le make-up nasa zet ih hnih khi anmai san ih mipapawl cun an tidan tlangpi a si. Midang lainatnak thinlung nei mi an sizia langternak ah mipi hmai ih mithli tlakter le ttah an uar zet fawn. Thuanthu pakhat ih a langdan ah phei cun, British Tlangbawipi Lord Spencer Percival in Siangpahrang George IV hnenih thuthang sia pakhat a hei ken ttum ah, an pahnih in an to ih nasate’n an ttap tlang ti a si.\nTuini khalah James Bond hi Sudan ram ih Dinka miphunpawl hnenah va tlawng sehla mawi le tuak an rak ti a zum um lo. Dinka miphunpawl cun ‘thau hi a mawi’ timi zumnak hngetzet an nei ringring lai. An phunhnam cindan vekin, kum tinte’n ‘mipa thaubik’ zuamawknak an tuah ringring. Cutawk ih nehnak a cotui’ hrang ahcun nupi hawl cu a olsam zet ttheu. Ziangahtile Dinka miphun minupawl cun mipa cu a thau asile a lian ih huham a nei tican a si tiah an zum.\nKhatlam ah tuisan leitlun fashion khawvel kan thlir tikah ‘ttawl hi a mawi’ timi hmuhdan khal hin siangpahrang tohkham a luah ve in a lang. Himi hi zabi 21 thokpek ahkhan leitlun fashion khawvel ah ‘kangmei’ a rak suakter dah fawn. A hleice in minu model khawvel ah a si. Cui thubuai kangmei ih bulhram cu vun hliplang lawlaw sehla.\nSouth America khawmual ih ram pakhat ah fashion show an tuah. Cutawkah model pakhat cu donsang par ih ‘cat-walk’ ih a feh laiah thacau in a tlu ih donsang ihsin a tla that riai. A ruak cu sibawi in an cekfel tikah vitamin tlaksam-nat caan reipi sung a rak tuartu a si ti an hmusuak. Cui thuthang cun model-pawl khawvel a sawi hnin dutdi. Madrid khawpi (Spain) ih fashion agency (palaizung) pakhat cun bikhiahmi pound kim lo pawl cu model ah kan la lo ding tiah thuthan an suah cih. Cui thusuah cu Spain ram pumpi ih Agency dang khalin an pompi vivo. Cutin leitlunhuap thuthang khawvel sung khalah a kangkai vivo.\nHimi thubuai hi leitlun minung mipum hrek hnakih tamsawn a simi minupawl thawi’ pehparaw a si ruangah a thupi zet. Minu tampi cu ttawl duh ruangah a luarkai tiangiin rawl an hrial. Cumi in an taksa ah natnak tampi a thlenter. Kathawtlo-nat (anorexia) an ngah. An thazang a tlak niam tikah an thisen in a lenglam ih rung lutmi nat phunkim a do neh nawn lo. Cutikah fanu ttha, fapa ttha hringtu ding ‘Nu Harhdam’ tlaksamnak tiang a thleng theimi dinhmun a si. Mawi duhnak khal hin kan khawvel hi a tuah hmelse vivo sawn riangri ding ti phanumza a si!\nHimi thubuai ih ttuanvo neitu cu model khawvel ih kan ‘unupawl’ an si tiah mipi in an puh. Anmah ih zirhnak le kaihhruainak ruangah model no tete pawl lamzin sual ah an feh tiah an mawhthluk. Cutikah ‘unupawl’ cun, “Cameraman-pawl silawm, ruh le vun bak zuk mawi thiam hai hek lo,” tiah an rak puhsawng ve. Cameraman-pawl khal cun, “Kannih tla cu design tuahtupawl duhdan kan thlun men sawn hun sinah,” an rak ti ve. Design tuahtupawl khal, “Kan pu Editor-pawl ih fial vekin kan tuahmi a sisi,” tiah an rak ttang. Editor-pawl khal in, “Hollywood ih kan unupawl ruangah silawm,” tiah hahdam takin an rak el thla ve lala. Hollywood ih ‘unupawl’ khal cun puhmawh ding anhai lo takin, “Thehlarnak Agency-pawl’ duhdan ruangah so khawi,” an rak ti ve. Thehlarnak Agency-pawl an va sut lala tikah, “Aa…..kannih ih ttuanvo cu mipi duhdan thlun hi a si mai,” an rak ti men fawn. Cutikah thubuai ih bulhram cu ‘Arpi le Arti’ ziang a hmaisa sawn timi thubuai vekah a cang. Tawp-in-tai a nei lo. A suttu mipipawl riangri hman mawhphur thei dinhmun ah an cang linglet.\nAsile minu model hrangah ttawl hi mawinak a si ngaingai maw? Tuisan ahcun mi tampi cun kan uar ko. Cubang tthiamtthiam in ‘thau hi a mawi’ rak ti san khal minu khawvel ah a rak um ve. Kawlpawl lephei cun ]vSwmcsufpm;vkdYr&? 0wmzufxm;vkdY&w,f}an rak ti hngehnge kha. Kan dunglam kum 20 luan deuh hrawng ahcun kan Kawlram hmanah model ttuan ding cun ruangrai 35”-21”-35” si a ttul. 40”-21”40” hman a ngah. Cuvek model cu mipipawl in, “Ala! Pawm a va nuam awm ve,” an rak ti cio. Tuisan khalah Hollywood lengdawh tampi cu ‘boih memmi’ an um ve ko. Boih memmi maw, ttawl ttengtti lehlam a rim hmui veuhvo deuh?\nThil umdan zoh tikah ‘hmeltthatnak’ timi hi a duangsuaktu, ‘cumi khami a si’ ti ih a tthenfeltu cu minung thotho kan si ti a lang. Amahte’n a ding thei mi thudik (thutak/truth) a si lo tinak a si. Asinan minung hi ‘mai thuthu te sawh’ timi phungthluk uar zet kan tam lala tikah minung harhdamnak thawi’ milaw lo tiangtiang ih hmeltthatnak veitupawl nun va sim siseh, hmelttha timi cu ‘cuvek kha vek a si kan ti pei uh’ ti ih sawmawk siseh, hlawhtlin a ol lo. Curuangah tuisan model tamsawn khalin ttawl an zuam ttentto hrih ko. Ziangtik can ah si maw cun ‘thau’ an zuamaw leh lala men thei. Himi thu ahhin ‘hmeltthatnak’ timi kha mawhphurtu si lo in, ‘hmeltthatnak’ timi a buaipitu minungpawl sawn kha mawhphurtu an si theizia bawhlung thuhla in tahtthimnak vun la sehla.\nMi tthenkhat in bawhlung puai thuhla ah, “Bawhlung cu a hlum silawm, zo in a neh ding ti relcia a theih lo,” kan ti ttheu? Asile bawhlung hi sawl tutti sehla teh? A nehtu ding relcia a olsam phah cuang pe’m? A zum um lo. A har sinsin sawn a zum um. Kil li nei in ngil dendi hman sehla an sit petdan ah buaithlaknak tampi a um sawn men ding. Bawhlung hi hlum lo in lamkhuang pungsia bangin bawk khulhkhi sapbai sehla cun Lionel Messi hman a bei a dong hial men thei. Amah bawhlung in ttanlam a nei lo timi langternak ih ‘bawhlung cu a hlum a sisi’ kan ti hman ah a nehtu ding rel a theih lo tinak cu a si hran lo a bang. Lehpannak dangdang, bawhlung vek ih thil hlum a hmanglotu, khalah a nehtu ding rel a hardan cu a danglam cuang lo.\nSim duhmi cu bawhlung cu a hlum asile a nehtu ding rel a olsam sawn tinak a si. A hlum a si ruangah a sittui’ thiamdandan, ti fuh le fuh lo parih a tthumawk theinak kha a si sawn, a thiam cun an tifuh tam cingcing cuh. Curuangah bawhlung puai ih a nehtu ding relcia theih lo thuhla ah bawhlung ahkhan mawhnak a um hmel lo. A sittu ding minung 22 kha pakhat cio in thinlung le taksa cahnak, thiamnak, mah le mah rinsanawknak, an do dingmi parih an lungput tivekpawl a bangawk lo ruangah a lenglam ihsi rak thlirtu mipi menmen hrang ahcun a nehtu ding theih a ol lo. Minung pakhat lawng hman hi bawhlung puai ttum khat le ttum khat ah a thinlung umtudan, a taksa cahvahdan tivek a danglam thei ruangah bawhlung puai ih a nehtu ding kha rel a harnak san a si sawn. Refree le linesman mumal lo ruangah nehtu dingin neh lo tivek hman a um hrih.\nCubangin hmeltthatnak timi hi amah ahcun thil danglam ciamco tla a si lo thei ko. Asinan a tawlreltu minungpawl ih dinhmun, hmuhdan, duhdan tivek a phunphun ruangah a sinak a thlengaw rero si bikin a lang. A cancan ah ‘thau hi a mawi’ timi in nehnak a co ih, a cancanah ‘ttawl hi a mawi’ timi in laksawng a ngah ve thung. A cancan ahcun mipa sam zuah hi ‘a ttul tengteng’ tluk ih ruah a si ih, a cancan ah ‘mipa samsau cu misual’ tiih ruat an hlawh ve thung.\nZiangkhal va si sehla, minung hin ‘buaipi ding neih’ hi cu kan rak paih rengreng si awm tak a si. Mi ih uarmi si kan duh, mi hminthang si kan duh, kan mawinak hmangih pumcawm thei kan duh…a phunphun in kan buai. Bawhlung khal nasatei’ zir ih thiam an um bangin mi tthenkhat cu ceiawk thiam ruangah an sanlai ih ‘mawi’ an timi dinhmun an thleng. Bawhlunglam ih ‘thiamtheicenak’ nei hrimhrim an um bangin mawi le tuak tiin an sanlai ih an pawmmi tahfung thawi’ a milawmi hmel le pianken nei cia ih ra piangsuak khal an um.\nCule, mawinak timi hi bawhlung thawn tahtthim dan dang a um thei lala. A thar lai le a sungih thli a khah tthat lai ahcun a mawi in a ngil lialli. Mi tampi in hmang dingin an cuhaw ih, a hmang ngahlotupawl khal in hman hiarnak mit thawn an zoh. Asinan a vun ttet vivo ih pop tla a vun um vivo hnu, a sungih thli a mal vivo cun a kawr siapsiap vivo. Hman ding khalah a ttha thei nawn hleilo. Cutin mawizet kan rak timi kha’n, “Lungduh Thluaite ka rak si lai can kha aw,” tiah uangaw phah, pamhmaih phah in a vanglai thu a rel ttheu pan lo maw!!!\nKianghrol Siang Lian Uk\nCALAI TLANGRAI by- Gemini June13


Pathian Zangfahnak thawn pehpar in St. Faustina hnen Bawi Jesuh ih a phuan mi 17 | Radio Veritas Asia\nPathian Zangfahnak Zuk\nMinung pakhat dinhmun in siseh, ram pakhat dinhmun in siseh, leitlun huap in siseh, tuih san ah Pathian zangfahnak hi kan tul sinsin ko lo maw? Kan thlarau hrang ruat in, St. Faustina hmangin a zangfahnak thuhla kan Bawipa Jesuh ih thu in cah mi hi ziang siar lo in maw kan um men ding? ziang kan tuah ve seh la a tha ke?\nPope Benedict in “Kan Bawipaih St. Faustina hnen a rak phuan mi tongkam hi tuih kan san hrangih a thupi bik pakhat a si. Zangfah lainatnak hi, lei par ih thatlonak namnuainak dingah Pathian ih hmanmi cahnak pakhat a si” a rak ti dah.\nA tu rori ah kanmah le mah ralrinnak vun pe aw uh si. Divine Mercy Sunday hi St. Faustina hnen ih kan Bawipaih a rak phuan mi tongkam vun ruahsal nak caan tha a si. St. Faustina hnenih kan Bawipaih a rak phuan mi phun 17 cu a tanglam vek in an si:\nZangfahnak Puaipi ni cu mi hmuahhmuah, ahleice in, sualnak ih nenmi pawl hrangah beunak an hmuhnak ding a si ding ka duh. Cuih ni ah ka zangfahnak thuk zia lang ter a si ding. Ka zangfahnak cerhti a pan tu hmuahhmuah hnenah ka thluasuah pawl tam pi’n ka burh ding. Sualthlahnak Sacrament le Bawipa Thisa Sacrament a sang tu pawl cu sualngaidamnak famkim tein an ngah dingih hremnak khal in an luat ding. Ziangruangah tile, cuih ni ah thluasuah phunkim burhnak sangka kau pi’n on a si. Ziangtluk sualnak tumpi neitu an si hmanah, ka hnen ra pan ding hi zo hman in tih hlah hai seh. (Diary 699)\nKa zangfahnak an pan hlan tiang cu milai pawl in daihnak taktak an hmu thei lo ding. (Diary 300)\nMi hmuahhmuah in ka zangfahnak ih thuk zia hi theithiam hai seh. Himi hi san cemnak ding khihhmuh tu a si. Himi theh ah dingnak ni a ra lai ding. (Diary 848)\nKa zangfahnak sangka ihsin luh a duh lo tu cu ka dingnak sangka in an lut thotho ding. (Diary 1146)\nKa harsat tuarnak a nasa tuk ko nain minung tampi an hloral thotho. Cu pawl hrangih rundamnak an ngah sal theinak lamzin ka on sak mi cu ka zangfahnak Puai ni a si. Ka zangfahnak an cohlang/biak lo a si ah cun, kumkhua in an hloral ta ding si mai. (Diary 965)\nKa Thinlung hi minung pawl, ahleice in, misual pawl hrangah zangfah lainatnak thawn a khat a si. An hrangih Pa tha bik ka si zia le Ka Thinlung ihsin a potsuak mi Thisen le Tidai khal anmaih hrang ih suak mi a si zia an theih ding ka va duhsak so. (Diary 367)\nHi Ka thin sungin a suak mi eng (tleunak) pawl in Ka Paih thinhengnak in minung pawl a humhim. An himnak hmun ih a cawl tu pawl cu mi lungawi an si, ziangruangah tile, Pathian ih cawhkuannak in an luat ding. Thosal Puaipi hnu Zarhpi voi khatnak hi Zangfahnak sunloih Puai ni si dingah ka duh a si. (Diary 299)\nKa fanu, hi mi hi rak ngan aw: mi pakhat in sualnak tum deuh a neih tikah Ka zangfahnak dil dingah a hrangah caan tha a si sinsin. Mi hmuahhmuah hi a thuk mi Ka zangfah lainatnak rinsan dingin fial hai aw, ziangah tile, an zaten runsuak ka duh hai a si. (Diary 1182)\nSualnak a tam sinsin tikah Ka zangfah lainatnak ngen(dil) sinsin ding a si. Ka tuah mi poh in Ka zangfahnak an lang ter. Ka zangfahnak a rinsan tu pohpoh cu an hloral lo ding, ziangruangah tile, an ziangkim ah Keimah in ka tel pi ih an ral pawl khal Ka ke tangah an cipciar theh ding. (Diary 723)\nKa sual bik a ti tu pawl in Ka zangfahnak hi rinsan hai seh. Midang pawl hnak in Ka zangfahnak an tul sawn a si. Ka fanu, harsat a tuar mi pawl hrangih Ka zangfahnak tum zia hi rak ngan hnik aw. Ka zangfahnak a dil tu pawl parah Ka lung a awi ih cu pawl hnen ah an dil mi hnak ih tam in thluasuahnak ka pe ding. Ziang tluk ih misual an si hmanah Ka zangfahnak a dil tu pawl cu ka hrem lo dingih a thuk tuk mi le theihthiam a har zet mi Ka zangfahnak thawngin miding ah ka cawisang ding. (Diary 1146)\nKa Zangfahnak sunloih Puai ni ah Sualthlahnak Sacrament le Bawipa Thisa Sacrament a sang tu pawl cu fam kim te’n sual ngaidamnak an co ding. (Diary 1109)\nKa sersiam mi pawl hnen ihsin rinsannak hi ka hmarngaih bik. Midang pawl hi a thuk mi Ka zangfahnak rinsan dingin tha va pe aw. Mi derdai pawl le sualnak thawn a khat mi pawl hi tih lo te’n Ka hnenah ra hai seh, ziangah tile, an sualnak cu vunnel hnakin tam hman sehla tahthimh theihlo mi Ka zangfahnak in a silhkhuh theh ding a si. (Diary 1059)\nKa Zangfahnak hi sunglawi zet in a Puaipi ni ah puai tuahnak thawn le a zuk suaimi upatnak peknak thawn biaknak nei dingin ka lo forhfial a si. Hi zuk thawngin minung pawl hnen ah thluasuah tam pi ka pe ding a si. Cun, hi zuk hi Ka zangfahnak ih a ngen/forhfial mi pawl mang ter tu ah a cang ding, ziangah tile, a fek bik mi zumnak hman hi tuahnak tel lo cun a lak men a si. (Diary 742)\nKa fanu, Keimah hi Duhdawtnak le Zangfahnak ka si zia mi hmuahhmuah hnenah va sim aw. Mi pa khatkhat in rinsannak thawn i pan tikah thluasuah tam pi ka burh ih cuih thluasuah pawl cu amah te lawngin cen cawk lo’n midang hnen khal ah a luang ter a si. (Diary 1074)\nMinung pawl hnen ah Ka zangfahnak cerhti ihsin thluasuah donnak dingah bawm ka ngaihtuah sak ringring a si. Cuih bawm cu “Aw Jesuh, ka lo rinsan a si” timi hminsinnak a tel mi zuk a si. (Diary 327)\nHimi zuk upatnak a petu pawl hmuahhmuah cu an hloral lo ding tiah ka kam a si. Ahleice in, a thih zawngah hi leilung parih a ral pawl khal neh dingin ka kam a si. Ka sunlawinak a si ti’n Keimah rori in ka humhim ding a si. (Diary 48)\nKa zangfahnak sunloih upatnak a karhzai tertu pawl cu nu in a fahniang a kilven bangin an nun sung ka kilveng dingih an thih tik khal ah an hrangah thuthentu si lo’n Mizangfahthiam Rundamtu ah ka cang ding. Cuih neta bik caan ah cun Ka zangfahnak tilo cu mahlemah runawk theinak a um lo. Lei par a nun sungah Ka Zangfahnak Cerhti ih a hnim aw tu pawl cu mi lungawi an si, ziangah tile, an hrangah dingnak thawn thuthennak a um lo ding. Zangfahnak in a zel hai ding. (Diary 1075)\nA tlun ih kan run ngan mi hi National Catholic Register (EWTN) Thuthang website sungih an tarlang mi Fr. David Mangte ih theihthiam ol ding zawngin a leh mi a si.


Hiti Vek Nunau Na Tawng Asilen Nupi Ah Neih Tum Tengteng Aw !!! – Meifar\nLeitlun kan damsung kan koppi ding kan hawl tikah pakhat le pakhat mizia milaw a ṭul vekin hitivek nunau na rak tawng asilen nupi dingah rak nei tum awla na ti suallo ding.\n(1) A nunpum na parih hngat aw tu le lo rinsantu, duhdawtnak cun midang nun a thleng danglam thei vekin mi pakhat ih duhdawt mi si khal thilṭha zet pakhat a si. Asinan innsang pakhat din ding cun duhdawtnak lawng a tawk lo ih nangmah lo rinsan zettu leh na sinak, na thiamnak parih thazang lo pe ringring theitu nunau na tawng asilen mi vanṭha na si zo.\n(2) Na thinhengnak lo daiter theitu: Mi zokhal thinsaunak in a daih lo cin cun thinheng thei kan si vekin na duhdawt mi in na thinheng zet laiah thinharnak lo pe deuhdeuh tu silo ih thindai dingin a lo tuah theitu kha thei ringring aw.\n(3) A lo rin zettu nunau: Mi pakhat par ih kan rinnak a hloh cun rin lehsal ding cu thil harsa zet a si, cu vekin pakhat le pakhat karlak ah rinawknak hi thil thupi zet khal a si. Na duhmi nunau ih rin zet mi na si cun mi vantha zet na si.\n(4) Na sungkua unau duhdawt thiamtu: Na duhmi nunau in nangmah a lo duhdawt vekin na sungkhat unau a duhdawt thiam ve a si ahcun nupi ding ah nei tengteng aw.\n(5) Na tikcu caan a lo ngai pawimawh saktu: Nunau țhenkhat cun an duhmi mipa thawn can tamsawn hmantlang an duh țheu nan na duhmi nunau in nangmah bulpak hrang caanṭha a lo pe ih na tikcu caan a lo ngai pawimawh sak asile mi vanṭha na si.\n(6) Na zanmang na tumtahmi ngai pawimawhtu: Kan nun ah mi hlawhtling kan si theinak ding ahcun kan kiang umtu ih thapeknak khal arak thupi zet a si. Na duhmi nunau in na tumtahnak pawl ngai pawimawh ih na hlawhtlingnak ding hrang duhsaknak tam zet thawn thazang lo petu a si ahcun nupi ah rak nei tengteng aw.\nMizoram Ah Chin Raltlan A Thlaiaw That


Sualnak ih Sal - Chinland Today Media\nSualnak ih Sal\nSeptember 2, 2012 12:46 am·0 comments\nBible Siar Ding: Suahlannak 6:1-8\nKan Pathian cu mi ruuntu Pathian a si; Amah cu Bawipa a si ih thihnak ihsin in ruunsuaktu kan Bawipa a si.\n– Saam 68:20\nSal sinak (Slavery) cu mitkemza a si. Cumi in minung sinak a namthla ih kan ruah ban lo khop tiang kong tampi in minung nunnak a siatsuah. Cumi tluk si cingin Israel Pathian cun A minung pawl khu kum zali sung rori miphun dang ram dang mi pawl ih kut sungah sal a taanter hngai.\nBawipa in Israel miphun cu sal dinhmun ah nasazet ih namnehnak tuarter a siang, ih zianghman neihmi an neih nawn lo tiang le Amah siar lo zohman rinsan ding an neih nawn lo caan a thlen tiang zonzaih retheinak tuar ding a sen a si. A netabik ih Amah lala in A minung pawl cu sal taannak sung ihsin a ruunsuah tikah, ziangtik hmanih an hngilh thei nawn lo ding, le anmah sungin zohman in samphang tiate hman ziangti kong zawng khal ih hmintthatnak an co thei nawn lo ding tiang hminsin tlakin a tuah a si.\nTuni ah, a tthangsozetmi mibur (society) sungih kan tlanleen theimi parah kanmah le kanmah cu kan nei lawm awzet ih sal cang thei nawn lo ding vekin kan ruat aw ttheu. Sualnak fate pakhat ih sal sinak cu ziangvek mi siava ih namneh tuar dingin in siatsuah thei nasa sawn timi hi kan thei lo. Sualnak sal taannak in kan minung sinak dinhmun a niamter. Cumi cun ningzak mualpho ko in tuah, ruahsannak nei lo, le mahte lawng lungleng ih in umter… Runsuaktu a ra thlenlai hlan lo.\nPathian in sal sinak sung ihsin ziangtik hmanih kan hngilh thei nawn lo dingmi le zo khal in hmintthatnak an co thei lonak ding lamzin hmangin in ruunsuak a si. Khrih in kanmah te cun ziangtite hman ih kan ttuah thei dah lo dingmi rundamnak hna cu a ttuan ttheh. Sualnak le ningzah mualphonak thik cikcin ih ttawnttemnak cu thinglamtah parih a ttheh zomi parah rinnak thawn kan hngatsan tikah a hlo thluh viar a si.\nBawipa Pathian, i Tlentu na sinak parah ka lungawi. A sualralzetmi sal sinak huham sung ihsin i ruunsuahnak thu cu ziangtik hmanah ka hmu niam dah lo ding.\nSualnak ih sal ka si nawn lo kan ti a asile, ziangruangah so sual sungih tluk ding cu kan hrilmi a si ringring.\nTuni ah ziangti’n in Tlentu Bawipa cu ka hngauhsan thei ding?


Putar Kum 76 Mi Cu Kiosa Vekin A Cak Lai >>> – Meifar\nPutar Kum 76 Mi Cu Kiosa Vekin A Cak Lai >>>\nAn misual dan kuat cu Thailand Ong Bak vek a si. 1975–1979 kum ah an ramsung ah Communist Party of Kampuchea (CPK) thlisia a hrang ciamco ih mipi pawl an nuai. Bokator ralkap pawl khal that cimit thluh an tum. An ramsung ah Bokator sualawk dan zir an siang nawn lo ih Bokator pawl cu hmun, ram dangdang ah an tlan.\nSan Kim Sean khal sahimnak hawlin a tlan vivo ih US ram a thleng. An ram cu Vietnam pawlin an ukbet, San Kim Sean cu USA ramsung ah aum ringring ih Houston, Texas, Long Beach le California ah Bokator kuat a zirh hai. Mirang mino pawl cu an ram Combadia sualawkdan a zirh ih an uar zet.\nBokator arak ṭuanpi pawl a hawlsal ih a hmu nan amah vek an si nawn lo, an tarcak nawn lo thluh ih hleiah Bokator zirh cu an ngam thiṭha nawn lo. An cozah in kuatzir a siang hnu ihsin Combodia mino pawl hnenah hlanlai an pupa pawl ih Bokator cu a nungter sal. San Kim Sean cu a hminthang zet ih Cambodia Bokator Federation le Cambodia Bokator Academy dinsuaktu khal a si.\nRaldonak A Cawlhter Ṭheutu Khrismas Hla – ‘O Holy Night’\nMopuai Ihsin An Tlunlam Ah Ralhrang Pawlin An Kap That


Zu-in dam saunak tin hmusuak - Chinland Today Media\nMay 5, 2009 10:57 am·2 comments\nNi tin khuathai hrek tluk zu in nak in kum 5 lenglo dam saunak mipa hrangah a pe thei tiin zingzoi tu pawl in an hmusuak. Amahlawngte khuathrek hnak ih tam in cun nunnak a tisiat theithu khal Netherlands ih zingzoitu phungsangtlawngta pawl cun an sim.\nWageningen University tlawngta pawl ih an zingzoinak ahcun zu nikhat ih khuathrek te in ringring nak in lungnatnak ruangih thih le natnak tampi a rak kilveng theithu an sim.\nNi khat ih zu 20 grams in pawl cun, Beer le Spirit zu in pawl hnak in kum 2 lenglo an dam sau ih zu in dah lo mi-mipa pawl hnak in kum 5 rori in an dam sau sawn thei tin an hmusuak. Amahlawngte an in mi zat ih zir in an nunnak a tawi in a sau theithu khal cu an sim bet.\nAn zingzoinak cazual an suah mi Journal of Epidemiology and Community Health hi kum 1960-2000 karlak ih mipa 1373 pawl hnen ihsi zingzoinak neih mi a si. Nunau hrang cu zianghman sim fiangnak an nei lo.\nZingzoi tu pawl hin san 4 sung ih zu in zat an zingzoinak ah mipa pawl in 1960 kum ah zatek 45 tluk in zu an rak in ih 2000 ah cun zatek 86 rori ih zu an in thu khal an sim bet.\nChin miphun le Zu by Benhur Lyzo\nThlifim na hawp dah maw?\non May 5, 2009 at 10:33 pm\nT tha e, zuzzzzzzzzzzzzzu\non May 17, 2009 at 10:55 am\nZu in hi rual pawlnakah le hriselnakah kan hmang thiam a si le tha ka ti zet. Sungkua le unau tongawk khawm caanah le rualpi tha thawn tonawk caan ti vekah pawl nomawknakah hmang sehla ka saduhthat a si.


DUHRHIL THUTHLUKNAK - Hre Mang\nHre Mang, March, 2011\nPathian hnen ihsin fimnakin\nMi zokhalin amai hrilmi parah tuanvo a nei\nMidang duhhrilmi ruangah Pathian lungtum a thleng aw dah lo\nHrilsual ruangah a rah kuanhaanglo thuanthu tawi:\nEvi: Pathian thulunglo le pasal rawnlo in Satan thulung sawn in theirah ei cu a duhhrilmi asi ruangah milai cithlah sualnak hrampi a rahsuak.\nAdam: Pathian thu hnakin a nupi thulun ding a hrilsawn ruangah milai cithlah sualnak hrampi arah suak.\nLot nupi: Pathian thu hnakin amai lungsung turhhnawhtu thinlung thu a lung dingin a hrilsawn ruangah cilungpi ah a cangtha.\nSamson: Pathian thu hnakin a fala ih thu a hrilsawn ruangah a mit mithnih phorhsak a tuarnak,\nGehazi: Apu pa thu lungloin amai lungsung duh-amnak a hrilsawn ruangah mipharah a cangta.\nAnanias te nupi: Pathian thu hnakin Satan thu an hril sawn ruangah an leitlun nun atawp.\nHi pawl hin tuisan milai pawl hnenah san an neihtermi a um asi ahcun nitin kan duhhrilnak ih kan hrilmi ih thupitzia le fimkhur a tulzia thu in sim asi ti ka zum.\nCuvek thotho in Pathian thulungin thiltha a hriltu pawlin an duhhrilnak ruangah tesinfa leitlun milai cithlah pawl hrangah thlawsuah malza a luansuaknakah a cangmi an um. Cupawl lakah malte sim asile;\nAbraham: Pathian thu a hrilsawn ih a pupa ram a suahsan ruangah zumnak ih pa a cangta.\nMoses: Miphun a duhdawtih Egpyt ram siangpahrang fanu ih fapa dinhmun nak in a miphunpi pawl thawn harsat tuar a hrilsawn ruangah Irael pawl zalennak a sualsuak.\nRahab: Hlawhhlang nu in Joshua ih thlahmi thlingthlatu pawl humhim dingin a hrilnak sawn ruangah leitlun cemtiang daih in a hmin cu Bible sungah ngan asi.\nZarepath nuhmei nu: Amai ei ding a neihmi tangsun cu Elijah hnehah a pek ding a hrilsawn ruangah ni1277 sung rawl ei ding cem thei lo khawp Pathian thlawsuah a dawng.\nMary: A pasal dingah a hamtu Joseph ih hnawnnak le a miphun pawlih hnawlnak thlen thei ding dinhmun karlah Pathian Thlarau thusimmi ahril sawn ruangah “thlawsuahmi nunau” asi.\nHipawl thuanthu in tuisun minung pawl hnenah san neihtermi an nei asile mi pakhat cio in kan duhhrilnak in an hrilmi in milai tampi hrangah thlawsuah luansuaknak titler vek an sinak in zirh asi ti ka zum.\nMi zocio khal, Pathian Thlarau in nitin nunah hrilding kan hmaiah in retsak, “thinak le nunnak” hrilding kan nei ringring asi. Tisa duhnak cu thihterin Pathian duhnak sawn cu hrildingin tuanvo kan nei cio asi.\nRundam kan si theinak dingah Zesu in “Nannih in in hril lo; keimah in ka lo hriil hai ih kumkhuaih a hmunmi rah nan va rah theinak dingah ka lo fial a si” (John 15:16) tiah a ti. A thimi kan thlarau cu sersiamthar, hrinthar salin nunnak in pek. Cuihleiah, Pahtian in thahrum hmangin (not by force) kan sungah hna a tuan lo; kan thinlungsiatha theihnak cu tthangharh tahratin thiltha, in sersiamtu ih inhrilnak cu saanglet ve dingin le hrilve thei dingin Thlarau Thianghlim kan sungah hna a tuan sawn asi. Curualrualin nitin kan leitlun nunah kanmai duhhril vekin nung, tlangleng, khawruat, tong, le tuah dingin zalennak in pek asi. Cui kan leitlun nitin nunah kan duhhrilnak vekin laksawng khal pek kan si ding. Curuangah mi zokhal amai duhhril vekin aparah thu then asi dingih laksawng, a tlakmi thuthennak tawng ding kan asi.\nAhmaisa ah nitin te mi pakhat cio in ziangvek pawl kan hril timi zoh hmaisa uhsi. Kan thluak sungah kan khawruah (thoughts), kan tongkam, kan lungput (attitude), midang pawlkom mi, le kan tuahnak pawl hi nitin zocio khalin kan hril ringringmi an si. II Kor 5:10, “Ziangah tile thuṭhen dingah kan zate in Khrih hmai ah kan ding leh ding. Zozo khal a ṭha siseh a sia siseh a nunsung ih a tuahmi vek cekci in a ngah ding”. Job 34:11, “Milai cu an hnaṭuan thawn kaih-aw in hlawhman Pathian in a pek, An tuahmi ziaza thawn mil-aw in an parah a thlenter a si. Rome 14:10, “Kan zatein Pathian hmaiah kan ding ding ih Amah in kan thu in ṭhen ding a si”. Mi zapi ten nitin kan hril ringringmi kan thluak sungah kan khawruahmi, kan kaa sungah kan luttermi le kan tongkam suak, kan mit in kan zohmi le kan hna sungah kan luttermi, ka lungput le tuahnak vek cekci in Pathian hmaiah kan ding leh ding. Curuangah, Thufim 23:23 “Thutak kha lei awla zuar nawn hlah; Fimnak, thuzirhnak le theihnak tla kha lei awla zuar nawn hlah” tiah fimnak in nung dingah in sim vekin ziangtin a thabik kan hril thiam ding ti Bible in ziang in zirh ti zoh hnik uhsi.\nMi zokhal, huatnak le tisami sinak in a ukmi cu thimlakah a vak rerotu asi ih ziangtikah ka ke ka sit ding ti khal a thei aw lo tu asi. I John 2:11, “Sikhalsehla a unau a huatu cu khawthim sungah a um a si; khawthim sungah cun a tawivak ih thimnak in a mit a cawtter ruangah khuitawk lam ka pan ti hman a thei lo.” Psalm 119:105, “Na thu cu ka ke hrangah mei-inn a si ih, Ka lamzin hrangah tleunak a si” tiah ngan asivekin nitin nun thuthluknak hril ding lakah Pathian thu vekin ziangkim a hmuthiam hrilthiamtu cu eng hnuai ah a tlangleng reromi asiih Pathian ih thutak eng in lamzin eng hnuaiah a thabik hrilthiamnak a pek ringring asi\n1) Pathian hnen ihsin fimnakin:\nThuf. 3:5-6, “5Bawipa cu na thinlung zate in rinsan aw. Nangmah ih ruahnak le theihnak kha rinsan aw hlah. 6Na tuah mi kipah Pathian cu thei ringring awla, Amah in lamzin dik a lo hmuh ding a si” tiah thu insim. I Kor. 2:5,14 “5Curuangah nan zumnak cu minung fimnak parih bunmi si loin Pathian cahnak parih bunmi a si sawn. …14, Thlarau minung a si lomi pawl cun Pathian Thlarau hnen ihsin a rami laksawng cu an co thei lo; a theih khal an thei thei lo. Ziangah tile cuih laksawng pawlih sunlawizia cu thlarau thinlung lawngih theih theimi a si ih cumicu annih hrangah cun aat-hna a si.” Thuf 4:7 “Fimnak neih cu na tuah thei mi thil thupi bik a si, na neihmi hmuahhmuah hman man sehla fimnak cu nei aw” tiah thufim in inzirh vekin fimnak in a thabik hril thiam dingin Pathian hnen ihsin hawl ding kan si.\nMilai theihnak cu tlamtlinglo asi ih kan thinlung cu “ziang hmuahhmuah hnakin mibum hmangbik asi” fawn tikah Pahtian in in duhsakmi le tumtahmi hrilthiam dingin Pathian hnen ihsin fimnak kan zir a tul. Pathian hnen ihsin fimnak ngah dingin kanmai neihmi ziangkim khal kan sung ding khal asile kan leitlun lungawinak hnakin Pathian duhnak hrilsawn ding kan si. Kanmai ruahnak ih thiltha pawl tla kan tlansan, tanta thei a tul. James 1:5 “Nanmah lakah fimnak a tlasammi nan um ahcun Pathian hnenah dil sehla Pathian in a pe ding” ti asivekin Pathian hnenah fimnak dil ding kan si. Asinan, Pathian hnen ihsin fimnak a ngah duhtu cun amai ruahdaan le duhdaan cu a tanta hmaisak a tul. A thinlung a lawngter hmaisak a tul. Bible in in simmi cu “na neihmi hmuahhmuah hman man sehla” ti asi ruangah “na duhdaan, ruahdan” ih raalkhat lamzin zawh vekin na thei aw khal asile Pathian duhdaan thlun ding hril sawn aw. “Na duhdaan le pomdaan thawn a mil awaw asile” lawngah Pathian thu thlun dingin zirhmi kan silo, kan duhdaan le hmuhdaan thawn a kalh aw ringringmi lamzin bikte sawn hrildingin kan Bawipa Zesu in in zirh sawn asi.\nHebru 1:1;-2, “1Hlanlaiah Pathian in kan pupa pawl hnenah voi tampi a phunphun in profet pawl hmangin thu a rak sim. 2Sikhalsehla hi ni neta bik lamah cun kan hnenah a Fapa sungin a sim a si” ti ah Bible in inzirh. Cui Fapa in thu a simmi pawl cu dungthluntu pawlin midang hnenah an sim sawng ih Bible sungah khum tahratin kannih hnenah peksawng kan si. I John 1:3, “Pa le a fapa Jesuh Khrih thawn pawlkomnak kan neihmi sungih nan tel venak dingah kan hmuhmi le kan theihmi cu nan hnenah kan phuang a si” tiah John cakhuat sungah in sim vekin Fapa in a simmi thutak cu kan hnenah simsawng asi. John 14:26, “Ka hmin in ka Pa in a run thlah dingmi Bawmtu Thlarau Thianghlim in ziang hmuahhmuah a lo zirh ding ih ka lo sim ciami hmuahhmuah khal a lo cinkenter ding” tiah Zesu in arak simcia vekin Bible sungah nganmi Zesu ih zirhnak le dungthluntu pawlin an mitin an hmuh le an theihmi an simsawngmi Bible sung nganmi thutak cu Thlarau Thianghlim in zumtu pawl lungsungah fiangzetin theihter kan si.\nCuruangah nitin leitln nunah a sia a tha kan hrilmi parah Pathian rawn hmaisa in ziangkim hril ding kan si. Pathian Thlarau Thianghlim in hmanrua a phunphun hmangin thu insim thei asi, tongkam vekin siseh Pathian palai, siahhlawh pastor le rawngbawltu, zumtu pawl hmangin siseh ramsa le sersiammi pawl hmangin siseh Pathian in in theihter duhmi thu in sim ringring asi.\nCutin Pathian in thu insimmi ngai in ziang a thabik tiah hrilding kan neih laiah hrialtul mi pawl a um. Cu pawl cu tisa mi sinak in a ukmi pawl, thuphan per hmang, rukru le duklo in ngahnak a duhtu pawl, a sual asi ti thei cingin Pathian tihzahnak nei loin sualnak a tuah sunzawm rerotu pawl, huatnak in a thinlung a ukmi pawl, mi relsiat thangsiat le zuar thlai hmangpawl, rinhlelhnak tipungtu, huatnak tipungtu Pathian duhlo zawngin a cangvaitu pawl hnen ihsin ruahnak zianghman laklo lawng siloin a hla theibikah tlansan ding hrial dingmi ansi. An thu ngai lo lawlaw a tha sawn.\nCuvek thotho in nitin nun thawn a pehparmi kan hril tikah kanmai tisa duhnak ih ukmi si lo dingin, thinheng lai ah siseh duhtuk, huattuk, lai ah siseh thuthluknak tuah loin hrial thei mi cu hrial a tha. Tisa sinak in in uklai ah kan hrilmi cun Pathian hmin sunlawinak hnakin tisa duhzawngin kanmai thinlungin in bum theu asi. Mi zokhal midangin in bummi hnakin kanmah le kanmah kanmai thinlungin in bum ruangah thlawsuah tampi kan co dingzat co ngah loin kan um thei asi.\nCutin Pathian Thlarau in kan nitun duhrilnak ah zalen zetin hna a tuanih kan sungah a cangvai theinak ding hrangah kanmai tisa duhnak ih ukmi siloin Thlarau Thianghlimih ukmi (Eph 5:17) kan si a tul.\nThuf. 3:5-6, “Bawipa cu na thinlung zate in rinsan aw. Nangmah ih ruahnak le theihnak kha rinsan aw hlah. Na tuah mi kipah Pathian cu thei ringring awla, Amah in lamzin dik a lo hmuh ding a si” tiah thu in sim. Buddhist pawlin kutttial zohthiam (bedin saya) pawl hnen ihsin thurawn an lak tluk hman Laimi khrihfa pawlin kan pastor le thlarau lam hruaitu pawl hnen ihsin thurawn kan la dahlo tla asi thei men. Thuf 11:14; “Kaihhruainak um lo ahcun ram an siat, ruahnak ṭha petu tamnak ah himnak a um”. Tuf. 12: 15, “Mi aa pawl in miding kan si tiah an ruat aw ringring ṭheu; Mifim pawl cun ruahnak pekmi an ngai.” Tuisan minung pawlih buainak bik pakhat cu a tlunlam catlangpawlin in sim fiangzet in a lang.” Pakhatnakah kan simzo vekin Pathian hnenah thu kan rawn hlei ah Pathian in hmaiton in tongkam in thu intheihter caan a um thei. Cui hlei ah Pathian in tuisan zumtu pawl hrangah in pekcia mi Athu, Bible cathianghlim sungin nun insim, thu in sim, lamzin in hmuhsak asi. Bible in fiangzetin a simmi hman kan thlunlo asile Pathian hnen ihsin thudang theihbet tum rero man a um lo. Curuangah Thlarau Thianghlim in thu insim tikah Bible thawn a kalh aw in ziangtik hmanah a cangvai dah lo ding, Bible in asimcia mi thuthlangpi pawl cu cipciar dinhmun hrangah a fiangter sawn theu asi. Cutin Thlarau Thianghlim in hna a tuan tikah bulpak pakhat cio nun cu thutak sungah a kaihruai. Cuvek thiamthiam in Pathian hriakthih siahhlawh le zumtu pawl hmangin Pahtian in thu insim asi. Curuangah kan kiangkapah a ummi Pathian hriakthih kan milaipi pawl hnen ihsin thurawn, lamzin hmuhtu kan neih ringringmi asi.\nMilai thuanthu kan zohsal tikah kiangkapah Pathian in a pekmi thurawn (spiritual mentor/advisor) pawl hnenah thu rak rawn hmaisa hai sehla sualnak/bumnak tampi cu an rak hrial thei dingmi asi. Thuthimnakah, Evi in theirah a ei hlanah a pasal Adam rak rawn hmaisa sehla Satan bumnak in a luat thei; David ih Bethseba a sualpi hlanah Kamsang Sammuel rak rawn hmaisa sehla uire tahratin ningzahza a innsangah a cangmi a thleng lo tla asi thei; Siangpahrang Ahab in Kamsang Elijah kha thu rak rawn hmaisa sehla Israel ramsungah mualphoza a cangmi a rak hrial thei tla asi thei; Gehezi in Naaman hnen ihsin laksawng a rak lak hlanah kamsang Elisa kha thu rak rawn hmaisa sehla pharnat a ngah lo tla asi thei; tvp, simding tampi a um. Thilsual pakhat a cang hlanah thurawnpetu pawl rawnnak caan tampi a rak um theu ko na in milai thinlung sungah sualnak thlaici cu a thupten a tthanglian rero hnu ah sualrah cu milai nunah a rahsuak theu mi asi. Zumtu leitlun nunah Pathian hmai le thlarau lam in hruaitu hmaiah phuan ngam lomi kan nei asile kan thinlung sungah sualhram a thla rero zo ti theih asi. Na thinlung kha zum hlah aw, mibum hmangbik asi (Jer. 17:9) asi. Pathian hmaiah, phuang aw la, sual cu ti mualpho asi dingih nangmah cu runsuak na si ding. Cutin thuthluknak pakhatkhat na hril hlanah a cang thei nak poh ah thurawnpetu hawl hmaisa ringring aw.\nKumkimlo nauhak te lai kan sile nulepa, zohkhentu, thupeknak hnuai ah nung ding kan sivekin upa kan si hnu khalah kan nitin nun thlaraulam thurawnpetu, tuu khal in tuu rual a khal vekin, kiangnai ah kan nei ringring asi. Santhar fimsan sinsin ahcun leitlun khawmual kiltin ihsin thurawn lak theih asi zo, phone le internet a phunphun in pehtlaih awk theih asizo. Thurawn lak thiam hi mifim pawl umtudaan sawn asi.\nCurualrual in rinsan lo dingmi, bumtu thurawnpetu lak ihsin fimkhur a tul. A hmaisa bikah kanmai thinlung cu mi bumhmangbik asi vekin in bum tambik tu asi. Cun tikcu caan le dinhmun khirhkhaan caan ah siseh lungawi hlawptlo lai, riahsiattuk lai, rilrawn le pumpuar tuklai, caak tuk duhtuk mi neih lai, tvp, caanah thuthluknak thupipi hrial thiam a thupi zet. Cuvek thotho in zuri, rukruk, thuphan per, thinhengmi, huatmi nei, iksiknak, tvp, tisami sinak in a ukmi pawl hnen ihsin thurawn kan lak tikah Pathian duhdan thawn kalh awaw in ruahnak sual in pek theu asi; fimkhur ringring thiam ding tuanvo kan nei. Zo hnen ihsin thurawn, ruahnak pekmi kan lak ding timi cu kanmai hrilmi asi. “Na rualpi isim awla, zo na si ti ka lo sim ding” tiah an sim theu vekin zo hnen ihsin thurawn kan lak timi in zo kan si timi insim fawn. Zohnen ihsin thurawn na lak khal asile na duhhril thuthluknak tuahmi parah nangmah ih tuanvo thotho asi. Curuangah a thianghlimmi le Pathian duhzwang hril thiam dingin Pathian Thlarau ih luahkhat mi, Pathian siahhlawh pawl hnen ihsin kan nitin nun duhhril ding thurawn kan lak thiam ringring hi a thupi ngaingai asi.\n3) Mi zokhalin amai hrilmi parah tuanvo a nei:\nSihmansehla, nangmah hrangah Pathian in duhhril ding a lo pek ih “Tuih sunah a ṭha le a sia, nunnak le thihnak hril dingin nan hnenah ka lo pek a si” (Daan 30:15) ati. Na hrilmi parah nangmah in tuanvo na nei. Midangin an lo bum khal asile bumin na um ruangah na hrilmi ih rah ihsin na luat cuang lo. Evi cu bumin a um ruangah a duhhrilmi in arah suahmi ihsin a luat cuanglo. Adam in Pahtian thupek hnakin a nupi ihthu a hrilsawn ruangah a duhhrilmi ih rah ihsin aluat cuanglo. Esau in a rilrawng tuk ruangah a duhhrilmi ih rahsia ihsin a luat cuanglo. Na duhhrilmi parah zianghman puhmawh ding, a rah ihsin luat theinak na neilo. Thiltha na duhhril asile a tha, thilthalo na duhhril asile thiltha lo, mi zokhalin an tuhvek cekci in an at ding (Kal. 6:7). Na thluak sungah suangtuahnak, khawruahmi na neihmi, na ruahmi, na thinlungin na paimi sungtuahnak, na kaa ihsin na tongsuakmi, na kaa sungah na luttermi, na hna sungah na luttermi, na taksa thawn na tuahmi, ziangkim nangmah thawn a pehpar mi na leitlun nitin nunah na duhhrilmi vekin thlaici na tuh ih na tuhmi ci bangin na at rero asi ( Job 4:8). Pathian in midang duhhrilmi parah thu a lo thenlo ih nangmai duhhrilmi parah midang thu a then fawn lo. Na duhhrilmi na ruatvekin na kaa in tongsuak ding le tuansuak dingin na hril vekin na nitin duhhrilmi vekin na cangvai ih na mizia khal nitin tuahser rero asi. Tuisunah thil pakhatkhat na hrilih na duhlo zawng a rahsuak tikah na duhhrilnak ih rahsuakmi na hrial thei lo zia na hmu ding. THiltha na hril asi ahcun zohman ih laksak theihlo a rah na at fawn ding.\n4) Midang duhhrilmi ruangah Pathian lungtum a thleng aw dah lo:\nPathian in nangmah thlawsuah lo pe dingin mi pakhat hman thu a rawn dah lo. Midangin an duhhrilnak in thuthluknak an tuahmi ruangah Pathian lung a thleng dahlo ih Pathian tumtah a dal thei dah lo. Mi zokhal anmah ih tuhmi thlaici vek cekci in a rah an at asi. Midang duhhril thuthluknak, cozah kumpi, khawsung, mibur, pawlkom, boruak thalo, sumpai tlaksamnak, taksa harhdamnak, tvp milai buaipi theumi pawl ruangah Pathian lungthlitum a thleng dahlo. Midang duhhril thuthluknak parah thu then lo dingin le sawisel le mawhsiattu si lo dingin Bible in in zirh. Ziangruangah tile midangin ziangvekin thuthluknak an tuah ih thu le hla a fehsual pittawp khal asile Pathian in Amai tumtahmi a famkim theinak ding hrangah hmanrua ah a hmang thei thotho asi.\nJoseph thuanthu in in zirhmi cu Satan hmanrua le leitlun milai pawl duhhril thuthluknakin Pathian lungthlitum a kham theilo timi asi. Joseph ih mangmanmi cu a pa Jacob hmanin a lawmmam tuk tiah a ruat. Joseph unau pawlih duhhril thuthluknak in Pathian tumtah a kham thei lo. Farah zawnzaihnak, lawngfangkheh in hnipuan hruh lai mi hman an hlitsak, sumpai piakhat hman nei loin saltaanak, unau pawlih huatnak, dungtunnak, leitlunah ttantu le dinpi tu pakhat hman nei loin dinhmun sia ah dinnak, dodalnak, thuphan thawn Pontifar nupi in a pasal thuneihnakin Egypt cozah kumpi hmangin Joseph cu thawng inn sungah a thlak, hi pawl hmuahhmuah in Pathian tumtah a kham thei cuang lo. Farah zawnzaihnak, lawngfangkheh in zianghman kutsungah neihmi nei lo, tlaksamnak, dinhmun sia in saal tannak, zohman ttanpitu nei lo khawpin leitlun milai pawlih dungtunnak, cozah kumpi pawlih diklo zetin hremnak thawngthlaknak, thei tu le hmuhtu pohpoh hmaiah ningzak mualphoza in diklo zetin relsiat simsiatmi dinhmunah dinnak, leitlunah lamtang pakhat hman neiloin leitlunmi pawlih dungtunnak, hivek dinhmun hmuahhmuah hi Joseph in a rak tawnmi asi. In zirhduh mi pakhat cu Pathian fate pawl leitlun nunah kan tawn dingmi harsatnak hmuahhmuah in Pathian lungthlitum a dal/kham thei lo timi asi. Culawng asihrihlo, satan in leitlun milai, kumpi cozah le society, hmanrua a phunphun hmangin Pathian fate pawl parah a tuah theimi khal Pathian in A fale pawl hrangah a tumtah mi famkim tertu hmanruatha ah a hmang thei asi (Rome 8:28) tiah Joseph nun in in zirh.\nTuisunah himi casiartu pawl ziangvek dinhmunah kan um cio ti ka thei lo. Satan in ziangvek hmanrua hmangin lungreithei ko a lo tuah ti ka thei lo. Na lungthlitum, Pathian duhzawng tuan suak thei lo dingin ziangvek harsatnak le dinhmun pakhatkhat in a lo hnaihnok ti ka thei lo. Ziangvek dinhmunah, ziangvek hmanrua thawn satan in a lo do, a lo hnaihnok khal asile Pathian Thlarau in in zirh duhmi cu hihi asi, Satan hmanrua ziangkim kha, Pathian in na hrangah a tumtahmi fimkimter dingin hmanrua ah a hmang rero mi asi. Na theihthiam lomi, neihlomi, tlaksamnak le duhthusam famkim lomi pawl ruangah zohman thinhar le beidawng in um ding kan silo. Kan theihlo mi, neihlomi, tlaksamnak dinhmunah kan din rero Pathian in in siang asi ahcun kan theihdah lomi neih dah lomi dinhmun le thlawsuahnak Pathian in inruatsakmi kan hmu sawn ding asi.\nMidangin, bulpak, abur, le pawlkom in an duh an hril tikah na duhlo, pomlo zawngle a diklo, a thabik asilo tiin na ruat hmanah fimkhur dingmi cu mah le mah kaihrem awk, mai thinlung ruahnak ukneh, kross ah khenbet tahratin tisa duhnak in cangvai lo ding asi. Midang duhhrilmi parah sawisel, relsia, thangsiat, zuarthlai, thuthen, thinheng, ikfik, ngawltau, hngirteu in na um asile midang duhrilmi ruangah siloin nangmai lungput sawn kha na hrangah thlawsuah daltu asi. Mi zocio khal mai duhhrilmi parah arah kan at cio vekin midangin an hrilmi ih rah cu an at dingih nangin na duhhrilmi na lungput, tongkam le tuahnak vekin a rah na at ve ding. Midangin ziangvek an tuah khal asile Pathian in nangmai hrangah rem a ruatmi le a tumtahcia mi (Jer 11:29) cu a thleng dah cuanglo laiah midang duhhrilmi na buaipi ciamco asile Pathian in a lo duhsakmi le thlawsuah a lo kamcia mi co thei lo in nangmai duhhrilnak in thlawsuah a lo kham sawn thei mi asi.\nMidang duhhril thutluknak ruangah Pathian lungtlitum le na hrangah a tumtahmi a thleng dahlo ih nangmai duhhrilnak vekin thlaci na tuhmi ih rah na at ding.\n5) Satan siotarh\nMi tampi in anmai dinhmun le an kiangkap dinhmun parah lungawi tawk loin midang mawhsiatnak thu an aukio rero theu. Naa an tuar mi le an duhthusam a famkimlo mi pawl midang duhrilsual ruangah tiah phunzainak in an khat theu. Cucu Satan bumnak tumpi asi. Midang ih khawruah, duhhril, tongkam, tuahnak ruangah na hrangah Pathian in a thinlung a thleng dah lo. Nangmah le Pahtian karlak thu parah hngat aw in Pathian in na leitlun nitin nun thuanthunung cu lai a rel asi. Phunzainak cu Satan in Israel mipi pawl nelrawn ramcar ah a bumnak hmanrua tha bik a rak si ih kum 40 tiang an rei phah. Nangteh na dinhmun, na insang, kawhhran, khawpi, miphun, le kiangkap thu pakhatkhat na duhdaan vekin a fehlo ruangah phunzai tahratin Pathian ih thlawsuahnak na hloh/sung rero ding maw? Satan in lobum nawn hlah seh! A ngaingai ahcun, na parah, na insang, na kawhhran, na khawpi, na miphun, na leilungpi thuanthu tuahtha dingin Pathian in nangmah hman a lo duh laiah midang mawhsiattu ah na cang asile hmantheihlo ah na cangzo tinak asi. Ziangah tile midang na mawhsiattikah “Unau mawhsiattu” cu Satan hmin asivekin satan mizia na ttawmpi tinak asi. Bible in inzirhmi cu Bawi Zesu cu leitlun ah “mawhsiat ding” in a ra lo, amah a zumtu hmuahhmuah kumkhua nunnak an neih theinak ding hrangah asi sawn (John 3:17). Cutin Khrih zumtu pawl cu Pathian mizia ttawmpitu kansi ( II Pet. 1:4) ih midang mawhsiattu siloin midang in an dinhmun harsatnak tlamtlinlonak, satan bumnak, sualsal ihsin an luat theinak ding hrangahah Khrih ih Thlarau cu nangle kei sung ihsin hna a ttuan rero sawn asi. Leitlun kan um sung cu duhhril sualnak, tongkam thalo, tuahnak sual, tlamtlinlonak, tvp, Pathian duhdaan le nangmai duhdaan thawn a kalh awmi na hmu ringringring ding. Phunzai le midang mawhsiat ding cu na duhhrilmi asile na damsung phunzainak le midang mawhsiat ding na nei ringring dingih na lei damsung satan lung na ti awi zet ding tinak asi. Midangin an duhhril thuthluknak ruangah lungawilo, ikfik, thinheng, hngirteu, aipuang theilo, lungawi theilo, le huatnak thinlung thawn na khat asile kawhhran sungah ziangvek tuanvo na nei maw, ziangvek doctrine na kutkaih maw, ziangvek peknak le biaknak lam raithawinak ziangvek na pek khal asile na sungah Pathian Thlarau a cangvai theilo ih na thlarau nun cu nelrawm ramcar ah tlangleng rero vekin na caurau ding. Cucu Satan tumtah le duhthusam, lungawi zawng asiih a ngaisio tarh thawn a lo awkngah tinak asi.\nMidang duhhrilnak le tuahnak ruangah Pathian in tuanvo a lopek mi tuansuak theilo in na um asile Pathian hmaiah puhmawh ding zianghman na nei lo. Ziangah tile Khrih dungthluntu pawl cu anmai duhnak tanta ih thihnak le nunnak, lungawi riahsiat, mitthli le canghnap thawn khalin Pathian ih fialmi tuansuak ding asi. A thupek thlun ding asi. Pathian ih hmanrua tha si thei dingin le duhdawtnak le thlawsuah luansuaknak, Thlarau Thianghlim in zalenzetin a hman theimi si dingin Pathian thulun a tul. Pathian thulun tikah tisa in a duhlomi, na lungawinak siatsuahtu pawl ngaidamnak, duhdawtnak, thiltha tuahsak le thlacamsak tla a tel hrimhrim ding. A ngaingai ah, zumtu pawlin tisa thinlungin a duhlomi kan tuah thei lai hlanah thlaraulamah thansohnak lamzin danga um lo. Khrihfa ka si tisi, lei tisa duhzawng famkim ringring dingin a ruat tu kan um asile kan zummi zo asi ti kan thei lo asi. “Mi zokhal ka dung ithlun duhtu cun amai duhnak tanta in ithlun seh” ati. Pathian in tuahdingin in fialmi pawl cu tisa in a duhlomi pawl an si ringring. Ziangah tile tisa cun Thlarau duhnak dokalh in a hiar ringring asi (Kal. 5:17). A naa zet khal asile Pathian thu na lungruangah na sung ding tiah na ruahmi hnakin Pathian thu na lunglo tikah na sunmi a tamsawn ringring asi ti theih a tha. Unau duhdawt ding thupek na thlun ruangah na sungmi hnakin huatnak thawn na cangvai tikah na sungmi a tamsawn ringring. Unau na ngaidam ding thupek na thlun ruangah na sung mi hnakin na ngaidam loih na sunmi a tamsawn ringring. Tahtthimding rual hman asilo.\nCutin simtikah midang duhhrilnak cu a dik theh tinak asi maw? Silo. Joseph unau pawl cu an dik tinak asi maw? Silo. Midang mawhnak, sualnak, tlamtlinlonak cu hmanrua ah hmangin Satan in thang a lo kammi kha fiangzetin na hmuh thei nak dingah simmi asi. Ziangruangah Bawi Zesu in amah thattu, zuartu pa Judas Ischariot cu kumthum sung daiziar in thei lo vekin a dungthlun hleihnih lakah a umpi, rawl a eipi, thu a zirh ih sumpawi kilkhawitu ah a ret, ti na ruat dah maw? Bawi Zesu hman in Judas cu kumthum sung a umpi, tongsia kamkhat hman thlaklo, relse lo, thangsiatlo, dodallo, hnihsanlo, nautatlo, thleidanglo, mitsen hman in zoh dahlo, met dahlo, dungthlun dang hleikhat pawlih theihthiam dingin zianghman a tuahdah lo asile nang na kiangkap um zumtu unau pawl parah na khawruah, na tongkam, na tuahnak pawl kha ruat sal hnik? Zesu hmaiah na ding ngam ding maw? Bawi Zesu cu amah zuartu ding thawn kumthum sung a um tlang laiah a phunzai dah lo. “Zusu lungput vek nei uh” (Phi. 2:5) tiah thupek kan si vekin na kiangkap ummi pawl mawhnak, thiltisualmi, tlamtlin lonak mawhsiattu ah na tang hrih ding maw? Noah ih fapa pawl thuanthu kha zoh sal hnik! Zo ha satan thang sungah tla ih camsiat tuar? Noah a taklawngin a ih lai kha a an hmu cio nan a simsawngtu ih fapa cu camsiat a tuar sawn asilo maw! Satan in na nitin nunah thang a lo kam mi thei aw; na insang, hnatuannak, kawhhran, khawpi, venghnen, rualpi, sungkhat lakah an tlaksamnak, mawhnak, sualnak, santlai lonak pawl mawhsiattu dingah satan in a lo duh. Pathian in cu pawl duhdawtih an hrangah thlacamsak dingin le Pahtian duhdawtnak thuthangtha luansuaknak si dingah a lo duh. Zoih duhnak na hrilsawn ding?\nMidang duhhrilnak ruangah lungawilo kan um pang maw? Leitlun sakhua nak ih bum awknak cu leitlun pawlkom sinak, upatnak, cawimawinak, mifel sinak, dinhmun le mibur cangvaihnak ih thinlung hlawptlonak pawl asi theu. Hivek dawi in leitlun sakhua nak ah a rak nung rero tu pawl nunah a hmunmi sunglam nun lungawi, hnangam daihnak le duhdawtnak luangliam a langlo theu. Fiangten sim ahcun Pathian in a neihsun, a fapa Zesu Khrih a pek zo mi parah lungawi tawk hrihlo tu pawl hrangah Pathian in a fapa hnakih tha sawn milai lungawiter dingin laksawng dang a nei lo asi. Curuangah mi zokhal, midang duhhrilnak ruangah ka duhmi vekin thil a canglo tiah ninghang, lungsia, riahsia, thinheng, hngirteu in a um hrih asi ahcun “A ram le a felnak hawl hmaisa uhla thildang hmuahhmuah pekbet na si ding” (Mat 6:33) ati mi vek asile kan hawlmi a diklo tinak asi. Pathian in a fapa in pekzo ih kan lungawi diriamnak a kimhrih lo asile kan hawlmi a diklo tinak asi. Pathian thawn kan duhdan a bang aw lo tinak asi. Kan duhmi cu Mathai 6:33 in “zianghmuahhmuah” atimi lakah a tel hrih lo tinaka si. Zo a mawh?\nMidang duhhril thuthluknak parah thuthen ding kan si lo. Ziangah tile, midang duhhril thuthluknak parah thuthen tlak khawp in mifim zohman kan um lo. Midang in duhhril thuthluknak an tuahmi thu thawn pehpar in thu hla famkim a theikimtu kan umlo. Midang duhhril thuthluknak ruangah riahsia ninghang, thinheng, hngirteu, aipuang thei lo, lungawi thei loin a um kan um asile midang mawh asilo. Pathian in na lungawinak tuahtu dingah midang zohman tuanvo a pe lo. Na lungawiter dingin nangmah lawngin tuanvo na nei. Midang thuthluknak parah Pathian in nangmah a lo mawhsiat dahlo ding. Tuanvo na neihlo mi parah Pathian in thu alothen dah lo, a lo mawhsiat dah fawn lo. Cutin midang duhhrilnak parah na buai asile nangmah tuanvo le duhhrilmi parah na tuahsual zo tinak asi. Na fapa pawpi in a deh mi hman buaipi loin na hmuanthlang tei uico bo na buaipi rero thawn a bang aw aw. Cutin na buaisuai asile midang in duhhrilnak an tuahmi ruangah na sungmi hnakin midang duhhrilmi parah na buai ruangah na sunmi a tam sawn ringring ti theih a tha fawn. Cuihleiah, midang parah saya tuan tum fawn hlah. Ziangah tile na theihnak famkimlo thawn midang parah saya, zirhtu, thiltha sawn thei vekin khua na ruat, na tong, na cangvai tikah midang hnakin ka tha deuh ka thei deuh tiah na ruat awk ruangah asi ih nangmai sunglam ihsin porh awknak a cangvai tinak asi. Porh awknak cu Pathian in a do (James 4:6) ih Pathian in a lo hnuk thla ding (Thuf. 29:23).\nTawpnakah; nitin te na leitlun nunah duhhrilnak hlir in a khat. Minute tin, second tin, duhhrilnak hlir in a khatmi asi. Na thluak le thinlung sungah khua a luahtu khawruah, na mitmeng, lungput, tongkam, mithmai retdah, umdan, tlanlendan, midang pehtlaihmi, tumtah, le hmuisel, tuahnak, na kaa sungihsin a lutmi le a suakmi, na mit in na zohmi, na hnakua sungah na luttermi, na pawlkommi le pehtlaihmi, na neihmi nah man awknak le thlawsuah a lut a suak, tvp, duhhrilnak hlir in a khatmi na leitlun nunah ziang na hril? Nangmai duhhrilmi vek cekci in Pathian in na parah thu lo then ding. Duhhrilnak lakah Pathian hnen ihsin a rami fimnak, satan hnen ihsin a rami bumnak, mibum hmangbik kanmai tisa thinlung ihsin a suakmi ruahnak hmuhdan pomdaan, tvp, thleidan thiam uhsi. Pathian hnen ihsin fimnak hawlin tisa duhnak tanta uhsi. Pathian in kanmah bawmtu dingah inpek mi thurawnpetu pawl hnen ihsin thurawn la ringrig uhsi. Santhar leitlun milai nuntudan cu “daan umlo” (lawlessness) asi. Uktu, thurawnpetu, nei lo, mai tisa duhnak ih nun, bulpak zalennak (individual freedom) rual emem san asi ih zohman thurawnpek tullo in mahte nun thei uarsan asi. Cuvek sanah kan nun laiah zumtu unau pawl cun “Khrih upatnak ruangah khat le khat duhnak thlun aw tawn in” (Eph. 5:21), tuhlut aw tawn sawn ding kana si. Cutin thurawn pek awknak ihsin duhhril sual lo dingin le satan bumnak thang sungah tla sual pang lo dingin Pahtian in in bawm thei asi.\nZocio khal, mi in in bum ruangah maw, midang duhhrilmi a sual ruangah maw, kan duh k an hril sual asile kan duhhrilmi ih rah ihsin luat theinak puhmawh ding zianghman kan nei lo asi. Midang duhhrilnak ruangah Pathian in kan parah thu inthen lo ding vekin kanmai duhhrilnak in kan hrilmi parah midang in a liamkuan in kuansak lo dingih Pathian in midang hnenah laksawng a pe dah fawn lo ding. Curuangah Pathian hnen ihsin fimnak hawl hmaisa in satan thangkam mi, midang duhhrilnak buaipi lo dingin fimkhur cio uhsi. Pathian in mi pakhat cio hrangah tumtah mi a nei ih cui a tumtah mi siatsuah tu ding Pathian in zianghman a sersiam tel lo. Nangmah duhhrilnak vek cekci in a rah na at ding.\nA thabik, Pathian lungawizawng hrilthiam ringring dingin Pathian Thlarau in fim a lo zirh rero mi kha hnawng loin tisa duhnak sawn kha hnawng sawn uhsi.


Myanmar Titoih Puai Ih Fehtu lakah Hriamhrei keng an um - The Chin Times\nKawl kumthar titoih puai cu April 13 – 16 ah Kawlram hmun tinkim ah tuah rero a siih Buddhist sakhua biaktu pawl cun sunglawi zetin an hmang rero. Hi kumthar titoih puai ahhin thihnak tongtu khal kum tinten an um ringring. Tuikum khalah ziang duhsan ti theih hrihlomi tlangval pakhat cu nam thawn rori in an kumthar titoih puai cu a hmangih kaih a tong.\nChioh kawpi ih titoih puai mandat hmaiah zuri tahratin nam ken ih lam ciamcotu mipa pakhat cu an kai ih case an tuahsak tiah theih a si.\nMague ramțhen Chioh khawpi nambat 10-nak veng Patamia lam lanmahdaw lamzin ih titoih puai mandat hmaiah mi pakhat cu a tai ah nam pai tahratin April 13 zaanlam suimilam 6:30 hrawngah zuri in a lam ciamco. Hi zuripa cu Pyea Phyo Paing @ Ta Paing (kum 24) a si thu theih a si.\nTitoih puai ahcun zuri zet cingin a tai ah namte letmah pariat le hrek a pai in puai hmun ahcun a lam ciamco ruangah kaih a si thu palik pawlin tlangthannak a nei.\nHi thuhla thawn pehparin Chioh khawpi Shwe Dwin Gone lam nambat 12-nak veng ih um Pyea Phyo Paing @ Ta Paing cu (kum 24) cu Chioh khawpi palik zung in (ပ) 576/2019 hriamhrei daan 19(d) thawn case an tuahsak ih a thuhla a zingzoi rero tiah theih a si. Ref : AKT\nPrevious articleTitoih Thok Ni Ah Highway Ahhin Motor Accident Vei 4 An Um\nNext articleMyanmar ramah pawngsual a tam sinsin


Leng U le An Dinhmun - Chinland Today Media\nMay 11, 2012 5:13 am·4 comments\nMinu pawl cu mipa pawl aiin kan thitha, kan ruahnak khal a malsawn ih taksa lam khalah kan tar a ol sawn. Leng U ti cu a thei lo kan um lemlo ding. A mahlawngte kumziat tluk an ti in “leng U” ti’n kan ko timi cu pakhat le pakhat kan ruahdan a dangdang aw cio tla a si menthei. “Leng U” timi hi “tawng lo, fala tar” tivek ih kawh aicun “fala upa” ti sawn sehla a ngaitui’ hrangah a hahdam in ngai a nuamsawn ih t’ongfang mawisawn tla a si menthei ti’n ka ruat. Leng U pawl hi ziang ruangah leng U an cang sipei?\n1. Duhdawtnak ah an van a sia\nTlangval duh zetmi pakhat tla an neiding. Asina’n thuhla a phunphun ruangah an kawpaw thei nawnlo. Vanduainak ruangah a tlangvalpa in a thihsan, fala dang a neihsan, nupi a neihsan tivek ruangah an thin a na tuk ih tlangval nei paih nawnlo in pasal neih paihnak/duhnak thinlung an nei nawnlo tla a si menthei.\n2. An duh a khung tuk\nTlangval le duhtu khal nei hnenhen na’n pasal tawnglo ti hi a um thei. Thil cangtheimi taktak khal a si. An tawnmi, an mah duhtu pawl parah lungkim tawk lo in cu aiih t’ha deuh, mawi deuh, tawk deuh, nei deuh an zuan vivo ih neitabik ahcun kawpding taktak nei nawn lo in an tan lualli ruangah tla a si menthei\n3. Nulepai’ dinhmun an theihthiam pi tuk (farah ruangah)\nMi hrekkhat cu duhtu khal nei keukeu, pasal neih duhzet na’n nei ngam lo thlurthlo rori khal an um thei. Nulepa nunhar te an si tikah “kei pasal ka neihcun ka unau pawl ziang ti’n an nung ding” ti’n innsang lubik dinhmun ih an din tikah pasal an nei ngamlo rori tla a si menthei.\nKhatlam ah cu duhtu tawnglo rori khal a um thei ko. Asina’n cu pawl khalcun an thinlung thup te in duhmi te cu an nei ve ko ding. Cui’ an ruah thupmi te in an rak ruah ve lo tiakah “an duhmi an co lo” ti’n khal kan ti thei. Mirang pawl cun “kum 20 na kim ih mi duhhna na thiam hrihlo a si ahcun harhdamnak lamah mi tlasam na si” an ti. Cuvek thotho in mi pakhat kan va duh timi cu ningzah ding a si lo. Mi kan bang, kan damcak tinak sawn a si.\nMihrek cun fala upa pawl in tleirawl tete an biak kan hmuh tikah kan zohdan tla kan rak dangter t’heu. Cumi tlunah an thuanthu te ruahsak in an dinhmun te kan theihthiamsak thiam ding hi thil thupi zet a si.\nFalam Khawpi Kum 122 Sung Ih A Kekardan – Ṭhen Khatnak (1) – Van Cung Lian\nPhai leng hla le Khuate hla\non May 11, 2012 at 6:12 am\nNa ngan thazet.\nKa sinak malte a tel.\ncrazylove Mawite says:\non May 11, 2012 at 1:25 pm\nThluai na ti hman nasa..\nKa duh tuk mi cu “Farah ruangah” ti mi te hin\nka thin lung a khoih nasa..\nNa thiam tuk…siar manhla nasa..:)\nSalai Z.L.Siang says:\non May 13, 2012 at 3:20 pm\nThluai… Leng U pawl din hmun na theih pi tuk ih nang mah tla na leng U zik tla si kei .. he he he.. Leng U si khal mai thu a si ual lo ti, an duh a khungtuk ti lo ah cu.\nsalai M says:\non May 16, 2012 at 6:22 pm\nka siar ve nasa